Kisah Masjidil Haram dan Kaabah Ditawan "Imam Mahdi" Palsu Pada Tahun 1979

Pada awal pagi 20 November 1979, Imam Masjidil Haram iaitu Sheikh Mohammed al-Subayil sedang bersiap sedia untuk memimpin 50,000 orang jemaah haji yang berkumpul untuk menunaikan solat Subuh secara berjemaah.

Sekitar jam 5.00 pagi, Sheikh Mohammed telah dihentikan oleh sekumpulan pengganas yang menyembunyikan senjata di dalam jubah mereka. Kumpulan pengganas itu mengunci pintu-pintu gerbang dan membunuh dua orang anggota polis yang hanya bersenjatakan cota. Mereka juga menyeludup masuk senjata ke dalam kawasan masjid menggunakan keranda kosong bagi mengelak daripada dikesan.

Jumlah kumpulan pemberontak itu dianggarkan sekurang-kurangnya 500 orang, termasuk beberapa orang wanita dan juga kanak-kanak yang telah menyertai gerakan pencerobohan Masjidil Haram dan Kaabah itu.

Pada waktu itu, usaha untuk menaik taraf Masjidil Haram sedang dijalankan. Salah seorang pekerja syarikat binaan itu sempat melaporkan tentang kejadian ditawan itu sebelum pengganas memutuskan semua talian telefon dari dalam.

Pasukan pengganas itu telah membebaskan kebanyakan tebusan dan menahan saki-bakinya di dalam. Kumpulan itu mengambil kedudukan bertahan di tingkat atas masjid dan menempatkan penembak tepat di atas menara-menara Masjidil Haram.

Tiada siapa dari luar Masjidil Haram tahu berapa banyak jumlah tebusan dan pengganas yang masih berada di dalam. Pihak berkuasa juga tidak tahu persiapan apa yang perlu dibuat memandangkan ia kejadian pertama berlaku di Tanah Suci sepanjang abad ini.

Pada masa kejadian, Putera Mahkota Fahd berada di Tunisia untuk pertemuan Sidang Kemuncak Arab manakala komandan Pengawal Negara Putera Abdullah pula berada di Morocco untuk lawatan rasmi. Oleh itu, Raja Khalid telah memberikan tanggungjawab kepada Putera Sultan selaku Menteri Pertahanan dan Putera Nayef selaku Menteri Dalam Negeri untuk menangani kejadian itu.

Rampasan itu telah mengejutkan dunia Islam apabila sebilangan jemaah haji menjadi tawanan dan terbunuh akibat terperangkap dalam pertempuran antara pengganas dan pasukan keselamatan.

Rampasan itu didalangi oleh Juhayman al-Otaybi yang telah mengisytiharkan bahawa abang iparnya iaitu Muhammed Abdullah al-Qahtani adalah Imam Mahdi. Otaybi dan pengikutnya malah telah membaiat Qahtani, sama seperti hadis yang disampaikan Nabi Muhammad SAW tentang kemunculan Imam Mahdi.

Otaybi adalah seorang pendakwah, bekas koperal dalam Pengawal Kebangsaan Saudi dan juga bekas pelajar Sheikh Abdel Aziz Bin Baz, yang kemudiannya menjadi Mufti Besar Arab Saudi pada tahun 1993 sehingga dia meninggal pada tahun 1999.

Otaybi telah menentang Abdel Aziz bin Baz dan mula menyeru agar Islam kembali kepada ajaran asalnya. Dia juga menyeru agar menolak Barat, menghapuskan pendidikan wanita, memansuhkan televisyen dan mengusir orang bukan Islam keluar dari negara Islam.

Otaybi juga mengisytiharkan bahawa dinasti diraja Al-Saud yang memerintah telah terpesong akibat rasuah, keborosan dan memusnahkan budaya Arab dengan dasar pembaharuan Barat yang agresif.

Ramai para pengikut yang taksub dengan ideologinya itu terdiri daripada para pelajar Universiti Islam di Madinah. Ada juga para pengikutnya yang datang dari Mesir, Yaman, Kuwait, Iraq dan juga Sudan.

Sebelum ini, Otaybi dan abang iparnya Qahtani pernah menyampaikan ideologi mereka di beberapa masjid di sekitar Arab Saudi namun tidak ditahan kerana kerajaan melihat mereka sebagai kumpulan yang mementingkan tradisi berbanding ancaman. Disebabkan dana yang disalurkan oleh pengikut mereka yang kaya, kumpulan itu lengkap bersenjata dan terlatih.

Pada petang itu juga, seluruh bandar Mekah telah dikosongkan. Putera Sultan telah melantik Turki bin Faisal Al-Saud, ketua Al Mukhabaraat Al 'Aammah (perisik Saudi) untuk mengambil alih dan berkampung beberapa meter dari masjid selama beberapa minggu.

Walau bagaimanapun, mereka terlebih dahulu perlu mendapatkan kelulusan daripada ulama, yang diketuai oleh Abdul Aziz bin Baz. Ini kerana Islam melarang sebarang keganasan dilakukan di dalam Masjidil Haram, sehinggakan sebarang tumbuhan pun tidak boleh dicabut tanpa alasan yang jelas.

Abdul Aziz bin Baz mendapati dirinya dalam dilema. Ini kerana dia pernah mengajar al Otaybi di Madinah. Namun, ulama ini telah mengeluarkan fatwa dengan membenarkan tentera untuk menawan semula Masjidil Haram. Dengan kebenaran daripada ulama itu, pihak berkuasa Saudi melancarkan serangan ke atas tiga pintu utama Masjidil Haram.

Serangan itu kemudian berjaya dipatahkan oleh kumpulan pengganas dan pihak berkuasa sukar untuk menembusi pertahanan musuh. Penembak tepat daripada kumpulan pengganas menembak sesiapa sahaja yang mereka lihat.

Satu pasukan elit Pakistan yang digelar "Rahbar" telah bergegas ke Mekah, di bawah pimpinan General Pervex Musharraf atas permintaan Kerajaan Arab Saudi. Pada hari itu juga, tentera Saudi telah turun ke halaman masjid menggunakan helikopter namun serangan itu berjaya dipatahkan oleh pengganas yang bertahan dengan kuat di kedudukan masing-masing.

Apabila taktik itu gagal, komando Pakistan telah membanjiri menghujani kawasan lantai masjid dan menara dengan menggunakan air yang banyak. Situasi itu telah mengejutkan para pemberontak yang tidak tahu apakah yang akan berlaku seterusnya.

Setelah air membasahi seluruh lantai Masjidil Haram, Komando Pakistan telah menyalurkan arus elektrik di dalam air dan menyebabkan pemberontak terkejut dan mula mengubah kedudukan mereka untuk mengelak daripada terkena kejutan elektrik. Selepas itu, Komando Pakistan telah masuk ke dalam masjid menggunakan helikopter di beberapa tempat berbeza dan dengan mudah menangkap ramai pemberontak yang masih hidup.

Pihak kerajaan Saudi pula mengambil langkah kurang agresif dengan membiarkan pemberontak kebuluran. Pada 27 November, kebanyakan kawasan masjid telah dikuasai oleh Pengawal Negara Saudi dan pasukan tentera walaupun ramai antara mereka yang terkorban.

Namun begitu, di dalam kubur di bawah masjid, beberapa militan terus bertahan dan gas pemedih mata digunakan untuk memaksa mereka keluar. Beberapa anggota pengganas tertinggi telah melarikan diri dan beberapa hari kemudian pertempuran berlaku di bahagian lain di bandar itu ketika pihak berkuasa cuba menahan mereka.

Kejadian itu telah berlangsung selama lebih dua minggu dan pengumuman rasmi menyatakan 255 orang jemaah haji, tentera dan pengganas telah terbunuh manakala 560 yang lain cedera. Beberapa orang diplomat mendakwa jumlah itu sebenarnya lebih tinggi daripada apa yang disiarkan.

Ketua kumpulan pengganas iaitu Juhayman al-Otaybi telah ditangkap bersama-sama 67 pengikutnya yang masih hidup. mereka telah dibicarakan secara tertutup, didapati bersalah dan dijatuhkan hukuman pancung kepala secara berasingan di 4 bandar Saudi. Arahan itu dikeluarkan oleh Raja Khalid setelah mendapat persetujuan daripada ulama.

Insiden menyedihkan dalam sejarah Islam moden ini menunjukkan bahawa pelampau akan melakukan apa sahaja atas nama agama. Tidak kira betapa murni tujuan atau niat, kita tidak boleh membenarkan diri kita jatuh ke dalam ekstremisme. Sekiranya kita tidak mengikuti petunjuk yang benar, kita mungkin akan disesatkan oleh Syaitan menuju kehancuran. Semoga Allah sentiasa membimbing dan menyelamatkan kita dari segala bentuk ekstremisme.


Sejarah Jenama Kanak-Kanak 'Smiggle' : Mimpi Ngeri Ibu Bapa Yang Berwarna-Warni

Setiap hujung tahun, satu masalah sama akan kembali menghantui ibu bapa dalam mempersiapkan kelengkapan anak mereka untuk persekolahan. Ekoran kos barangan yang semakin tinggi setiap tahun, banyak pasangan terpaksa mengikat perut dalam memastikan anak mereka dapat bersedia untuk ke sekolah.

Bagaimanapun, masalah itu menjadi semakin besar ekoran pengaruh sebuah jenama yang masih boleh dikatakan baru di negara kita bernama 'Smiggle.' Apakah itu 'Smiggle' dan mengapa ibu bapa sangat takut, seandainya anak mereka mahukan 'Smiggle' untuk ke sekolah?

Walaupun jenama ini baru saja popular di kalangan masyarakat kita, nama Smiggle sebenarnya sudah berusia hampir 15 tahun. Dua orang rakan baik, Stephen Meurs dan Peter Pausewang mendapat idea untuk menghasilkan set kelengkapan alat tulis yang berbeza berbanding alat tulis yang biasa dijual.

Mereka berdua merasakan tidak ada dalam pasaran alat tulis yang membawa konsep seronok serta mampu menjadi satu fesyen bagi kanak-kanak dan remaja, jadi Stephen mula mereka beberapa kelengkapan alat tulis yang bakal dipasarkan bermula tahun 2002.

Konsep alat tulis yang mereka bangunkan, menampilkan warna yang terang serta rekaan yang unik dijenamakan sebagai 'Smiggle' hasil gabungan dua perkataan yang mereka mahukan, sebagai reaksi kepada produk mereka - 'smile' dan 'giggle.'

Bagi mencipta ruang untuk mula berniaga, Stephen dan Peter memberanikan diri menyertai satu ekspo perniagaan di Sydney. Sambutan yang diterima semasa ekspo itu sangat menggalakkan dan mereka pun memberanikan diri mengambil seorang lagi pekerja yang akan bertindak sebagai pengurus pemasaran.

Stephen dan Peter merasakan untuk produk mereka berjaya, mereka perlu membezakan jenama mereka dengan jenama alat tulis lain yang biasanya dijual secara tidak eksklusif.

Bagi memenuhi matlamat itu, mereka berdua memilih untuk membuka sebuah premis jualan jenama Smiggle yang pertama pada bulan Mac 2003, di Chapel Street, South Yarra, Melbourne. Lokasi itu dipilih berikutan kedudukannya yang strategik, dipenuhi dengan warga Melbourne membeli belah, berdekatan dengan beberapa sekolah khasnya sebuah sekolah persendirian bagi pelajar perempuan.

Berikutan permintaan yang tinggi dan hasrat memperkembangkan perniagaan mereka, dalam tempoh beberapa tahun selepas pembukaan kedai pertama mereka, Stephen dan Peter membuka beberapa cawangan lagi di Brighton, Melbourne Central dan Hawthorn.

5 tahun selepas jenama Smiggle dimulakan, Stephen dan Peter bersetuju untuk menerima tawaran sebuah kumpulan perniagaan bernama Just Group, sebuah konglomerat perniagaan yang turut sama berasal dari Australia yang mempunyai banyak jenama pakaian di bawah kendalian mereka.

Mereka berdua menjual jenama yang mereka bangunkan sendiri dengan harga sekitar RM150 juta, menjadikan Smiggle jenama alat tulis pertama di bawah Just Group. Ketika bertukar tangan, Smiggle baru saja mempunyai 18 cawangan kedai di seluruh Australia.

Setahun berikutnya, sekitar Ogos 2008 sebuah lagi firma perniagaan bernama Premier Investments mengambil alih Just Group, menukarkan hak milik Smiggle sekali lagi. Langkah inilah yang mencetuskan fenomena Smiggle di seluruh dunia.

Pada Disember 2008, Just Group di bawah kelolaan Premier Investments membuka kedai jualan Smiggle pertama di luar Australia iaitu di New Zealand dan memperbanyakkan lagi kedai jualan Smiggle di negara asal mereka, sehingga mencecah 65 buah kesemuanya pada September 2009.

Smiggle mula melangkau lebih jauh, masuk ke pasaran Singapura pada tahun 2011, Indonesia pada tahun 2013 dan negara kita pada tahun 2016. Setakat ini, terdapat tujuh buah kedai jenama Smiggle menghantui ibu bapa kesemuanya dan syukurlah, hanya terdapat di kawasan sekitar Lembah Klang.

Sekiranya anda rajin menelaah media sosial, pasti anda akan terbaca banyak kritikan terhadap produk-produk Smiggle.

Salah satu kritikan terhadap produk ini yang paling kerap diungkapkan adalah harganya yang terlampau tinggi, sehingga mengakibatkan ramai pelajar muda di sekolah kita sudah mula membandingkan kelengkapan sekolah sesama mereka. Sekiranya anda belum tahu, produk Smiggle memang mahal-mahal belaka.

Bukan setakat di Malaysia yang nilai matawangnya lebih rendah, di Australia pun sama ramai ibu bapa merungut tentang kualiti produk Smiggle tidak sepadan harganya. Kami agak terperanjat jugalah bagaimana ada orang Malaysia sanggup membelanjakan hampir RM70 ke RM80 hanya untuk bekas pensil.

Produk-produk Smiggle dikritik tidak berkualiti, dengan perbandingan di antara produk yang jauh lebih murah tidak menampakkan wujud perbezaan besar di antara produk Smiggle dengan produk jenama lain. Pemadamnya tidak berkesan memadam kesan pensil, botol airnya pula mudah bocor dan banyak barangannya didakwa cepat rosak.

Kritikan paling keras terhadap Smiggle adalah berkaitan model perniagaan mereka yang dikatakan sengaja mencipta 'trend' atau 'fad' hanya untuk melariskan jualan, mengambil peluang ke atas sifat kanak-kanak yang mudah terikut-ikut dengan sesuatu yang baru.

Membaca kisah ibu bapa terpaksa berhadapan dengan anak-anak yang dikutuk 'miskin' hanya kerana tidak memiliki Smiggle adalah sangat menyedihkan. Kes seperti itu mungkin adalah kes-kes terpencil, tetapi perniagaan Smiggle nampaknya semakin berkembang dalam tempoh 2 tahun mereka bertapak di negara kita.

Ini bermakna ada ramai yang membelinya. Semakin ramai yang membeli, akan semakin tinggilah peluang penulis untuk diminta membeli produk Smiggle satu hari nanti, rasanya.


Kisah Britain "Merompak" India $45 Trilion Melalui Manipulasi Sistem Perdagangan

Kerajaan Britain pada masa kini dapat menikmati kekayaan dan kemewahan akibat daripada dasar kolonisasi mereka suatu ketika dahulu. Selain Tanah Melayu, British juga pernah menguasai negara India suatu ketika dahulu dan penjajahan ke atas India dimanfaatkan sepenuhnya oleh mereka untuk mengaut kekayaan sebanyak mungkin.

Kajian daripada seorang pakar ekonomi, Utsa Patnaik menunjukkan antara tahun 1765 hingga 1938, penjajah Britain telah merompak sebanyak $45 trilion (dalam nilai sekarang) daripada India melalui pelbagai helah dalam dunia perdagangan. Kajian mengenai perkara ini baru diterbitkan oleh Columbia University Press pada bulan November yang lalu.

Jumlah $45 trilion ini bukanlah sesuatu yang sedikit, malah bersamaan dengan 17 kali ganda jumlah pendapatan kasar tahunan produk domestik United Kingdom pada hari ini. Persoalannya, bagaimanakah perkara ini berlaku?

Semuanya terjadi akibat daripada manipulasi sistem perdagangan yang diperkenalkan pihak Britain sendiri. Sebelum era kolonial Britain, Britain akan membeli beras dan kain daripada penjual dari India dengan bayaran menggunakan perak.

Segalanya berubah pada tahun 1765, tidak lama selepas syarikat East India Company mengawal dan memonopoli sistem perdagangan di India. Mereka mula mengutip cukai daripada setiap traksaksi jual beli.

Daripada cukai yang dikutip ini, sebahagian daripada wang tersebut yakni satu pertiga daripadanya digunakan semula untuk membeli barangan daripada India untuk kegunaan British. Dalam erti kata lain, mereka membeli barangan daripada India menggunakan duit orang India sendiri. Oleh itu pihak British sebenarnya memperolehi barangan tersebut secara percuma.

Ianya umpama scam dalam skala yang besar. Malangnya, rakyat India pada ketika itu tidak menyedari perkara ini memandangkan pihak yang membeli barangan daripada orang India bukanlah orang yang sama ditugaskan untuk mengutip cukai daripada orang India.

Barangan yang dibeli daripada India menggunakan duit orang India sendiri ini sebahagiannya digunakan untuk kegunaan rakyat British sementara selebihnya dieksport pula ke negara lain. Pengeksportan barangan-barangan ini membolehkan pihak British mengimbangi aliran keluar wang mereka yang digunakan untuk mengimport barang-barang daripada negara-negara Eropah.

Pada ketika itu, British banyak mengimport barangan seperti besi, tar dan kayu untuk tujuan perindustrian di Britain. Dalam erti kata mudahnya, duit yang dirompak daripada orang India inilah yang banyak menyumbang kepada Revolusi Perindustrian di Britain.

Bukan itu sahaja, British juga mampu untuk menjual barangan yang diperolehi daripada India ini pada harga yang lebih murah daripada harga pesaing memandangkan mereka berjaya mendapatkannya secara percuma.

Setelah pemerintahan British Raj memerintah India, mereka memperkenalkan pula satu sistem baru yang pelik. Apabila pengaruh dan monopoli syarikat East India Company runtuh, penjual daripada India bebas untuk menjual kepada negara luar secara langsung. British walau bagaimanapun bijak memperkenalkan sistem baru untuk memastikan mereka tetap mendapat keuntungan daripada transaksi jual-beli ini.

Secara umumnya, setiap peniaga dari luar yang mahu membeli barangan daripada India hanya boleh berbuat demikian menggunakan wang kertas khas yang dikeluarkan oleh pihak British. Satu-satunya cara untuk mendapatkan wang kertas ini adalah membelinya daripada pihak British sendiri di mana ianya hanya boleh dibeli menggunakan tukaran emas dan perak sahaja.

Sebaliknya, apabila peniaga dari India ini hendak menukarkan wang kertas istimewa yang diterima daripada pembeli ini, mereka hanya akan diberi wang dalam mata wang rupee sahaja. Walhal, wang ini sebenarnya adalah cukai yang dikutip daripada orang India sendiri.

Dalam erti kata lain, pihak British sebenarnya membuat keuntungan atas angin sahaja dengan mengeksploitasi sistem perdagangan di India. Bukan itu sahaja, pihak British juga memperoleh emas dan perak secara "percuma" yang sepatutnya dibayar kepada peniaga dari India.

Menurut kajian, wang-wang yang dirompak daripada India ini banyak digunakan British untuk proses kolonisasi mereka antaranya pencerobohan China pada tahun 1840-an. Malah, wang ini jugalah digunakan untuk melawan pemberontakan orang India pada tahun 1857 yang bangkit menuntut kemerdekaan.

Bukan itu sahaja, dana daripada India ini jugalah digunakan untuk membiayai proses kolonisasi British ke kawasan Eropah seperti Kanada dan negara-negara lain. Daripada sejarah ini, kita tahu India bukan sahaja malang kerana dijajah British secara fizikal, malah sistem ekonominya turut dijajah dan dieksploitasi.

Bayangkan sekiranya sistem ekonomi mereka tidak dieksploitasi dan wang mereka tidak dirompak, besar kemungkinan India merupakan salah satu negara besar dunia pada hari ini.


5 T-Shirt Paling Mahal Di Dunia

Tubuh badan anda yang sangat berharga layak untuk mendapatkan yang terbaik dan tak ada apa yang lebih menonjol daripada pakaian yang indah dan berkualiti tinggi.

Hakikatnya, ramai orang yang menghakimi berdasarkan penampilan dan cara pemakaian anda memberikan banyak gambaran tentang siapa diri anda.

Jika anda seorang yang gemarkan pakaian casual, pasti anda tahu tiada apa yang lebih penting daripada t-shirt anda. Dengan ini, anda perlu memakai t-shirt yang terbaik dan ia biasanya datang dengan harga yang tinggi.

Dan berapakah wang yang anda sanggup belanjakan untuk sehelai t-shirt yang ringkas? iluminasi.com kongsikan 5 t-shirt yang paling mahal di dunia.

Muzik hip hop 80-an masih menjadi kegilaan pada hari ini dan ia sangat popular satu ketika dahulu sehinggakan menjadi sejenis pergerakan.  itu bahawa ia adalah sejenis pergerakan.

Hasilnya, tidak hairanlah jika beberapa pencinta hip hop sanggup membelanjakan RM54,300 untu membeli t-shirt konsert DMC yang sangat ringkas ini.

T-shirt ini direka bentuk untuk mempromosikan konsert DMC. Ia dihasilkan dengan kerjasama Adidas, yang kini menjadi popular di kalangan peminat sukan kasut dan kasut di seluruh dunia.

T-shirt ini berwarna putih dan ia mengandungi perkataan RUN DMC Adidas di bahagian depan, dengan logo syarikat di bahagian hujung. Bahagian belakang juga memaparkan logo Adidas.

Ia juga dihasilkanuntuk keselesaan kerana diperbuat daripada kapas tulen. Garis leher adalah bulat dan lengan pendek memberikan pengudaraan yang mencukupi untuk keselesaan tambahan.

Dan walaupun ia jarang ditemui dan mungkin kelihatan sederhana pada masa kini, namun t-shirt ini sangat popular pada tahun 80-an dan masih mengekalkan kedudukannya di antara t-shirt paling mahal di dunia.

T-shirt ini adalah wajah kepada restoran terkenal "Home". John Lennon memakainya ke mana sahaja dia pergi dan reka bentuknya yang ringkas tetapi elegan dengan pantas menjadikannya popular, termasuk restoran tersebut.

T-shirt ini direka bentuk sebagai hadiah untuk John Lennon ketika dia menamakan dan memulakan restorannya.

Untuk tujuan ini, ia membawa nama restoran di bahagian depan dengan sentuhan tambahan iaitu genggaman tangan di tengah-tengah huruf "O". Selebihnya, t-shirt ini berwarna hitam keseluruhannya.

Seperti yang dijangkakan, John Lennon memakai t-shirt ini dalam kebanyakan persembahan yang dihadirinya untuk mempromosikan restorannya.

Pada satu ketika, para pengikut jatuh cinta dengan t-shirt ini dan juga cuba membelinya. Malah, publisiti t-shirt ini begitu besar sehinggakan harganya mencapai RM65,500.

Walau bagaimanapun, harga yang mahal ini tidak menghalang ramai peminat daripada mendapatkannya. Selain itu, t-shirt ini diperbuat daripada kapas tulen.

Hari ini, John Lennon dan restorannya tidak lagi menjadi perhatian media, tetapi t-shirt ini masih popular dengan beberapa peminat kipas-susah-mati nya.

Terdapat lebih banyak perkara yang membuatkan t-shirt itu menjadi mahal selain daripada rupa bentuknya dan bahan berkualiti.

Malah, ia bernilai harga yang tinggi apabila wang itu disumbangkan ke arah yang baik. Ini kerana t-shirt Olympics 1996 ini dibuat oleh UNICEF untuk mengumpul dana untuk membantu kanak-kanak miskin di seluruh dunia.

Mengambil kesempatan daripada populariti Olimpik terhadap orang-orang di seluruh dunia, UNICEF memutuskan untuk mereka bentuk t-shir yang ringkas untuk meningkatkan kesedaran tentang nasib kanak-kanak miskin di negara-negara dunia ketiga serta mengumpul wang untuk meringankan kemiskinan.

Walaupun ringkas, t-shirt telah membantu menyebarkan mesej itu dan sambutannya sangat mengagumkan di mana UNICEF berjaya mengumpul sekurang-kurangnya RM4.2 juta setiap hari selama beberapa hari ketika berlangsungnya Sukan Olimpik 1996.

Tidak ada harga tetap untuk t-shirt ini kerana ia dijual secara lelong. Walau bagaimanapun, tawaran tertinggi adalah mengejutkan apabila seorang penawar membeli sehelai t-shirt ini dengan harga RM175,500 menjadikannya t-shirt ke-3 termahal di dunia.

Sekali lagi, satu lagi daripada lima t-shirt paling mahal di dunia adalah produk UNICEF.

Walau bagaimanapun, t-shirt ini lebih terkini daripada t-shirt Olimpik 1996 dan sesiapa sahaja boleh mendapatkannya dengan harga di antara RM75 dan RM4,200.

Walau bagaimanapun, tidak ada had harga yang ingin anda bayar untuk t-shirt ini dan seorang pembeli telah membayar dengan harga RM 1.25 juta untuk sehelai t-shirt UNICEF ini.

Tidak seperti t-shirt UNICEF Olympics, t-shirt UNICEF Cargo Flight membawa reka bentuk yang ringkas dan relevan di bahagian depan.

Reka bentuk ini mempunyai pesawat yang menjatuhkan kotak yang penuh dengan bekalan dan ia bertujuan untuk melambangkan misi kumpulan dan tujuan t-shirt.

Reka bentuk ini juga berwarna hijau untuk menyokong dunia yang lebih hijau dan lebih baik. Bahagian selebihnya pada t-shirt berwarna putih.

T-shirt ini juga berkualiti kerana ia diperbuat daripada kapas tulen.

Gelaran bagi T-shirt paling mahal di dunia jatuh kepada Superlative Luxury. T-shirt ini sangat mahal disebabkan oleh jenama mewahnya, tetapi ia begitu luar biasa dalam banyak aspek.

Sebagai permulaan, t-shirt ini dihasilkan secara tulen daripada tenaga hijau kerana proses penghasilannya menggunakan tenaga solar dan tidak mengeluarkan sebarang karbon dioksida.

Namun adalah tidak jelas sama ada hasil daripada penjualannya akan digunakan ke arah yang murni seperti yang dilakukan oleh t-shirt UNICEF.

Tidak seperti kemeja-t yang lain, Superlatif Luxury sangat kreatif dalam memasukkan reka bentuk yang menarik terdiri daripada corak bulat yang melambangkan sinaran matahari.

Malah, corak ini dilengkapi dengan 16 berlian yang diperakui, yang secara langsung melonjakkan harganya. Walau bagaimanapun, sisa-sisa bahagian t-shirt ini berwarna hitam biasa.

Ia dijual dengan harga RM1.67 juta, menjadikannya t-shirt paling mewah dan mahal di dunia.


10 Kisah Sejarah Menarik Jepun Yang Ramai Tak Tahu

Sejak negara ini pertama kali muncul dalam sejarah Cina purba, Jepun dilihatkan sebagai sebuah negara yang sangat menarik.

Walaupun hampir semua orang mengetahui tentang bagaimana pencerobohan Mongol terhadap Jepun digagalkan oleh tsunami atau bagaimana ia terasing dari seluruh dunia semasa zaman Edo, masih terdapat banyak kisah aneh dan mengejutkan dalam sejarah Jepun.

iluminasi.com kongsikan 10 kisah sejarah menarik Jepun yang ramai tak tahu.

Bermula pada pertengahan abad ketujuh, kerajaan Jepun meletakkan larangan terhadap memakan daging yang bertahan selama lebih dari 1,200 tahun.

Mungkin dipengaruhi oleh ajaran Buddha yang melarang membunuh makhluk hidup, Maharaja Tenmu mengeluarkan perintah pada tahun 675 yang mengharamkan daripada memakan daging lembu, monyet dan binatang peliharaan di bawah hukuman mati.

Undang-undang asal hanya dimaksudkan untuk dilaksanakan di antara April dan September, tetapi undang-undang kemudian dan amalan agama pada dasarnya membuatkan kebanyakan daging, terutama daging lembu, haram atau tabu.

Hubungan dengan mubaligh Kristian mula mempopularkan budaya makan daging semula pada abad ke-16.

Walaupun larangan lain diisytiharkan pada tahun 1687, sesetengah orang Jepun terus memakan daging.

Pada 1872, pihak berkuasa Jepun telah secara rasmi mengangkat larangan itu bahkan maharaja juga telah menjadi pemakan daging.

Kabuki, salah satu ikon kebudayaan paling terkenal di Jepun, adalah bentuk teater yang berwarna-warni di mana watak lelaki dan perempuan dimainkan secara eksklusif oleh lelaki.

Walau bagaimanapun, dalam peringkat terawal, Kabuki adalah sangat bertentangan di mana watak-watak itu dimainkan oleh wanita.

Pengasas Kabuki adalah Izumo no Okuni, seorang pendeta wanita yang terkenal kerana tarian dan sketsa komedi dengan berpakaian sebagai seorang lelaki.

Rutin ghairan dan bersemangat Izumo mendapat sambutan hangat dan pelacur lain menggunapakai gayanya dengan meniru persembahannya dalam rombongan semua wanita.

Mereka dikenali seabgai "wanita Kabuki," dan sangat popular sehingga diundang oleh daimyo ("tuan-tuan feudal") untuk mempersembahkan persembahan peribadi di istana mereka.

Namun, ketika semua orang menikmati bentuk seni yang baru ini, kerajaan gembira dengan situasi yang berlaku.

Pada tahun 1629, selepas rusuhan meletus di pertunjukan Kabuki di Kyoto, wanita dilarang daripada berada di atas pentas.

Pelakon lelaki mengambil alih peranan wanita dan Kabuki seperti yang kita tahu hari ini terhasil.

Pada 15 Ogos 1945, Maharaja Hirohito mengumumkan penyerahan kalah tanpa syarat Jepun kepada kuasa Sekutu dalam siaran radio seluruh negara yang dikenali sebagai "Jewel Voice Broadcast."

Siaran ini bukan secara langsung tetapi telah dirakamkan pada malam sebelumnya. Ia juga hampir tidak dihebahkan keluar dari Istana Imperial.

Pada malam yang sama di mana Maharaja Hirohito merakamkan mesejnya, satu kumpulan dalam tentera Jepun yang enggan menyerah kalah telah melancarkan rampasan kuasa.

Major Kenji Hatanaka, pemimpin rampasan kuasa, menduduki Istana Imperial bersama pasukannya selama beberapa jam.

Kenji mahu rakaman Penyiaran Suara Jewel dimusnahkan. Walaupun tenteranya mencari di seluruh istana, ia tidak dapat ditemui.

Walaupun semua yang meninggalkan istana telah diperiksa, namun rakaman itu berjaya diseludup keluar dengan cara disembunyi dalam bakul dobi.

Kenji tidak bersedia menyerah. Dia meninggalkan istana dan merayap ke stesen radio berdekatan dengan basikalnya.

Kenji Hatanaka mahu menyiarkan satu mesej, tetapi stesen itu tidak akan membenarkannya kerana isu-isu teknikal.

Tidak berdaya melakukan apa-apa lagi, pemimpin pemberontak itu kembali ke istana dan menembak dirinya.

Di zaman pertengahan Jepun, ia dianggap sebagai sesuatu yang hina jika pedang samurai tidak dapat memotong badan pihak lawan dalam satu hayunan.

Ia penting bagi seorang samurai untuk mengetahui tentang kualiti senjatanya dan setiap pedang baru yang diterima harus diuji sebelum ia membawanya ke medan pertempuran.

Tetapi terdapat satu lagi kaedah yang dipanggil tsujigiri ("persimpangan jalan membunuh") di mana sasaran adalah orang biasa secara rawak yang ditemui berjalan di persimpangan jalan pada waktu malam.

Insiden tsujigiri jarang berlaku. Tetapi ia akhirnya menjadi satu masalah yang dirasakan oleh pihak berkuasa bahawa mereka perlu untuk mengharamkannya pada tahun 1602.

Satu laporan dari era Edo (1603-1868), menggambarkan tahun-tahun awal masa itu, mendakwa bahawa orang-orang dibunuh dengan cara tsujigiri setiap malam di persimpangan tertentu di kawasan Tokyo moden.

Di bawah pemimpin legenda Toyotomi Hideyoshi, Jepun menyerang Korea sebanyak dua kali antara 1592 dan 1598.

Walaupun Jepun akhirnya menarik balik tenteranya dari negara ini, serangan itu sangat kejam dengan jumlah kematian yang mungkin mencecah sejuta orang Korea.

Pada ketika itu, adalah menjadi perkara biasa bagi pahlawan Jepun untuk mengambil kepala musuh mereka sebagai trofi perang. Namun begitu, penghantaran kepala dalam jumlah yang terlalu banyak ke Jepun adalah sukar, jadi askar-askar mengambil telinga dan hidung sahaja.

Setibanya di Jepun, monumen ditubuhkan untuk trofi-trofi yang terkenal yang dikenali sebagai "makam telinga" dan "makam hidung".

Satu makam seperti di Kyoto, Mimizuka, mengandungi puluhan ribu trofi. Satu lagi di Okayama mempunyai 20,000 hidung, tetapi ia akhirnya dikembalikan ke Korea pada tahun 1992.

Menjelang Oktober 1944, Naib Laksamana Takijiro Onishi percaya bahawa satu-satunya jalan bagi Jepun untuk memenangi Perang Dunia II adalah melalui operasi kamikaze, serangan bunuh diri di mana juruterbang Jepun akan membenamkan pesawat mereka ke kapal Allied.

Takijiro berharap kejutan serangan itu akan melemahkan Amerika Syarikat, membuatkan mereka untuk berputus asa dengan perang tersebut.

Dia sangat terdesak, malah, dia mengatakan bahawa dia sanggup mengorbankan 20 juta nyawa Jepun untuk menang.

Selepas mendengar berita Maharaja Hirohito menyerah kalah pada bulan Ogos 1945, Onishi menjadi terganggu dengan beribu-ribu juruterbang kamikaze yang telah dikorbankannya.

Dia berfikir bahawa satu-satunya penebusan yang patut dilakukannya adalah membunuh diri dan melakukan seppuku pada 16 Ogos.

Dalam nota bunuh diri, dia memohon maaf kepada "jiwa-jiwa orang-orang yang mati terbunuh dan keluarga-keluarga mereka yang hilang" dan memohon kepada anak-anak muda Jepun untuk berusaha menuju kedamaian dunia.

Pada tahun 1546, samurai Anjiro yang berumur 35 tahun lari daripada undang-undang.

Dikehendaki kerana membunuh seorang lelaki dalam pertarungan, dia bersembunyi di pelabuhan perdagangan Kagoshima untuk mengelak daripada ditangkap.

Semasa bersembunyi, Anjiro bertemu dengan beberapa orang Portugis, yang berasa kasihan kepadanya dan menghantarnya ke Melaka.

Semasa tempoh dia berada di luar negara, Anjiro belajar bahasa Portugis dan dibaptis dengan nama Paulo de Santa Fe, menjadi orang Jepun pertama memeluk agama Kristian.

Dia juga bertemu dengan Francis Xavier, seorang imam Jesuit yang mengembara bersama Anjiro untuk melancarkan misi Kristian di Jepun pada musim panas 1549.

Misi ini berakhir dengan buruk, dengan Anjiro dan Francis terpisah. Walaupun misi Jepun oleh Francis Xavier mungkin tidak berlangsung seperti yang diharapkan, dia akhirnya menjadi seorang paderi dan penaung mubaligh Kristian.

Anjiro, yang dipercayai telah meninggal dunia sebagai seorang lanun, kini telah dilupakan oleh sejarah Jepun.

Tidak lama setelah Barat mula menjalinkan hubungan dengan Jepun pada tahun 1540-an, perdagangan Portugis terhadap hamba Jepun muncul.

Dijual kepada Portugis oleh orang Jepun yang lain, hamba-hamba ini dihantar ke Portugal dan bahagian-bahagian lain di Asia. Perdagangan ini akhirnya menjadi begitu besar sehinggakan hamba Portugis di Macau memiliki hamba dari Jepun.

Mubaligh Jesuit tidak berpuas dengan aktiviti ini. Pada 1571, mereka memujuk raja Portugal untuk menghentikan perhambaan Jepun, walaupun penjajah Portugis menolak dan mengabaikan larangan itu.

Toyotomi Hideyoshi, seorang panglima perang dan pemimpin Jepun, sangat marah terhadap perdagangan ini.

Walaupun secara ironinya tidak mempunyai masalah dengan orang-orang Korea yang diperhambakan semasa pencerobohan Korea yang dilancarkan pada tahun 1590-an, Toyotomi bersuara tentang mengakhiri perdagangan hamba-hamba Jepun.

Pada 1587, dia mengeluarkan larangan yang melarang amalan itu, walaupun penjualan budak-budak Jepun terus berlanjutan beberapa ketika selepas itu.

Pada April 1945, pihak Allies telah melancarkan serangan ke atas Okinawa. Pertumpahan darah selama tiga bulan telah membunuh lebih 200,000 orang, 94,000 daripadanya adalah penduduk Okinawa.

Di antara orang awam yang meninggal ialah Himeyuri Student Corps, sekumpulan 200 pelajar perempuan berusia antara 15 dan 19 tahun mana telah dipaksa oleh Jepun untuk bekerja sebagai jururawat semasa pertempuran itu.

Awalnya, gadis-gadis Himeyuri bekerja di sebuah hospital tentera. Tetapi mereka berpindah ke gua kerana pengeboman pulau menjadi semakin buruk.

Mereka memberi makan kepada tentera Jepun yang cedera, membantu melakukan amputasi dan menguburkan mayat.

Ketika Amerika Syarikat maju, gadis-gadis itu diberitahu supaya tidak menyerah diri. Sebaliknya, mereka dinasihatkan membunuh diri dengan bom tangan.

Walaupun beberapa gadis membunuh diri, yang lain terkorban dalam pertempuran. Dalam satu kejadian yang dikenali sebagai "The Cave of the Virgins," 51 gadis terbunuh selepas gua mereka bersembunyi tertimbus.

Selepas perang, sebuah monumen dan sebuah muzium dibina untuk gadis-gadis Himeyuri.

Pengeboman atom Hiroshima dan Nagasaki pada Ogos 1945 telah mengejutkan Jepun dan dunia, tetapi seorang saintis Jepun mungkin tidak begitu terkejut.

Ahli fizik Yoshio Nishina telah bimbang tentang kemungkinan serangan seperti itu sejak tahun 1939 lagi. Yoshio juga merupakan ketua program senjata nuklear pertama Jepun, yang memulakan penyelidikannya pada April 1941.

Menjelang 1943, sebuah jawatankuasa yang diketuai oleh Yoshio menyimpulkan bahawa mencipta senjata nuklear adalah mungkin tetapi terlalu sukar, walaupun untuk Amerika Syarikat.

Dalam masa yang sama, Jepun terus mengkaji kemungkinan senjata nuklear dan satu lagi program yang dipanggil Projek F-Go dibentuk oleh ahli fizik Bunsaku Arakatsu.

Walaupun tidak ada program yang berjaya, siapa tahu betapa berbezanya pengakhiran Perang Dunia II jika Jepun terlebih dahulu mendapat senjata nuklear?

Menurut pengarang Robert K. Wilcox, Jepun memiliki pengetahuan untuk membuat bom atom tetapi tidak memiliki sumber untuk berbuat demikian.

Dalam satu insiden pada Mei 1945, sebuah kapal selam Nazi yang sepatutnya menghantar 540 kilogram uranium oksida telah ditangkap oleh Tentera Laut Amerika Syarikat ketika dalam perjalanan ke Tokyo .


5 Tempat Di Dunia Yang Tak Ada Undang-Undang

Seperti yang anda tahu, undang-undang diwujudkan bagi memudahkan pentadbiran sesebuah negara. Tanpanya, negara akan menjadi huru-hara kerana tiada pelaksanaan yang boleh mengawal sebarang salah laku dan jenayah.

Tahu atau tidak, terdapat banyak tempat di muka Bumi ini yang tidak mempunyai undang-undang. Pelbagai faktor menyumbang kepada situasi tidak diingini ini dan kerap kalinya ia memberikan lebih banyak kesan buruk.

iluminasi.com kongsikan antara 5 tempat di dunia yang tidak mempunyai undang-undang.

Mexico berada dalam kedudukan yang sukar. Sejak tahun 2006, kerajaan negara ini telah berperang dengan kartel dadah. Dengan bilion dolar yang dipertaruhkan, kartel tidak menyerah dengan mudah.

Selepas pemimpin profil tinggi ditangkap, perang dadah menjadi semakin ganas dan beribu-ribu polis telah terbunuh.

Seluruh kartel telah berkembang dan jatuh. Sesetengah askar Mexico telah pun berpaling tadah. Rasuah datang dengan keganasan dan bandar Cheran di pusat Mexico sudah tidak tahan lagi dengan keadaan ini.

Tetapi mereka tidak berhenti di situ sahaja. Mereka juga mengusir ahli politik dan polis. Ini berlaku pada tahun 2011 dan selama 7 tahun yang lalu, bandar ini telah diperintah sendiri tanpa kerajaan.

Mereka mendirikan sistem politik baru tanpa Datuk Bandar dan dengan militia sivil untuk menggantikan polis.

Dan disebabkan ia membuahkan hasil menjadi antara salah satu bandar dengan kadar pembunuhan paling rendah di Mexico, kerajaan membenarkan Cheran untuk terus diperintah sendiri.

Jadi, tempat tidak mempunyai undang-undang ini, membuat undang-undang sendiri yang tidak ada dalam perlembagaan Mexico. Antara salah satu undang-undang tak diiktiraf tersebut adalah larangan ke atas sebarang iklan politik kerana mereka masih membenci ahli politik.

Salah satu tempat paling menarik di dunia adalah Sahara Barat, sebuah wilayah besar yang dipertikaikan di pantai barat Afrika.

Gurun seluas 103 meter persegi itu adalah rumah kepada hanya 500 ribu penduduk, menjadikannya salah satu kawasan Afrika yang paling jarang penduduknya.

Sehingga tahun 1975, ia adalah wilayah Sepanyol di luar negara. Apabila Sepanyol berundur, beberapa negara mendakwa pemilikan Sahara barat.

Hari ini, kebanyakan daripada wilayah ini dikawal oleh Maghribi. Tetapi sebagai tanah lembah yang jarang penduduknya, 25 peratus Sahara Barat tidak dikawal oleh Maghribi atau mana-mana negara lain.

Ia adalah rumah kepada negara yang mengistiharkan diri sendiri iaitu Republik Arab Sahrawi.

Tetapi beberapa negara lain mengiktirafnya sebagai negara sebenar. Ia diasingkan sepenuhnya oleh dinding yang dibina oleh Maghribi.

Di satu bahagian dinding ini adalah tanah yang ditadbir oleh Maghribi. Sukar untuk mengatakan apa yang ada di sisi satu lagi. Akses adalah sangat sukar disebabkan oleh periuk api daripada perang dan kekurangan tamadun yang lengkap.

Kebanyakan orang yang anda lihat ada nomad dan sentiasa bergerak. Itupun jika anda boleh lihat mana-mana manusia di sini.

Ia tidak mempunyai undang-undang dan merupakan tempat yang mana orang luar daripada Afrika Utara tidak pernah tahu atau dengar.

Sebelum Libya menjadi huru-hara, satu lagi negara Afrika memberi gambaran tentang apa yang akan berlaku. Sehingga tahun 1991, Somalia diperintah sebagai pemerintahan diktator tentera.

Kemudian, kerajaannya telah digulingkan oleh gabungan kumpulan pemberontak. Sama seperti di Libya, kumpulan ini kemudian bersaing dengan satu sama lain untuk merebut kuasa.

Kumpulan yang berbeza menguasai kawasan yang berbeza dan Somalia terbahagi dua. Ini merupakan tema biasa bagi tempat yang tidak mempunyai undang-undang.

Perang saudara ini masih berlangsung sehingga ke hari ini dan secara realistiknya, Somalia adalah sekumpulan wilayah, bukannya sebuah negara yang berfungsi.

Ada yang dikawal oleh kerajaan manakala yang lain dikawal oleh pelbagai panglima perang atau kumpulan pengganas. Seperti yang anda harapkan, kebanyakan bahagian Somalia adalah anarki yang tidak sah, membenarkan pemberontak bertambah kuat di darat dan lanun untuk berkembang di laut.

Ia sampai ke tahap di mana satu-satunya bahagian yang selamat di Somalia, bukanlah sebahagian daripada Somalia. Ia dipanggil Somaliland.

Apabila kerajaan jatuh pada tahun 1991, ia mengisytiharkan kemerdekaan dari Somalia. Sejak itu ia telah wujud sebagai negara yang berasingan.

Somaliland kelihatan sebagai satu-satunya tempat di Somalia yang sentiasa mempunyai undang-undang.

Negara yang mempunyai akses ke pantai biasanya memiliki perairan seluas 19 kilometer yang terbentang dari pantai tersebut. Ini bermakna negara tersebur mempunyai kedaulatan dalam jarak 19 kilometer itu.

Tetapi di luar daripada kawasan itu, ia dikenali sebagai perairan antarabangsa. Dalam erti kata mudah, ia tidak mempunyai sebarang undang-undang.

Jika jenayah dilakukan di perairan antarabangsa, negara yang mana kapal tersebut didaftarkan perlu bertanggungjawab untuk menyelesaikannya dan ini telah berlaku dalam banyak kes.

Tetapi pada hakikatnya, negara-negara seperti Somalia tidak dapat membawa lanun ke muka pengadilan dan lautan adalah terlalu luas sehinggakan ia adalah mustahil untuk dikawal.

Itulah sebabnya begitu banyak syarikat perkapalan di dunia terdedah kepada lanun sehingga hari ini. Tetapi, bukan lanun sahaja yang berlindung di lautan ini.

Pada tahun 1960-an, BBC memonopoli gelombang radio British, menjadikannya hampir mustahil bagi penyiar bebas untuk bersaing.

Untuk memerangi monopoli ini, beberapa saluran radio membawa peralatan mereka ke dalam bot, berlayar ke perairan antarabangsa dan menyiarkan apa sahaja yang mereka mahukan, mengetahui undang-undang Inggeris tidak dapat berbuat apa-apa untuk menghentikannya.

Terusan Suez telah lama menjadi salah satu laluan perkapalan yang paling penting di dunia, menjadikan Eropah sebagai jalan pintas ke Asia, daripada berlayar ke Afrika.

Kedua-dua bahagian terusan ini dikelilingi oleh Mesir. Tetapi semuanya berubah pada tahun 1967. Pada Jun tahun itu, Mesir berperang dengan Israel dikenali sebagai Perang Enam Hari.

Dalam masa beberapa hari sahaja, Israel menawan seluruh wilayah Mesir di sebelah timur terusan itu. Untuk menghentikan Israel dengan akses yang sama ke terusan, Mesir menutupnya dengan merobohkan jambatan dan memasang letupan dahsyat.

Lebih dramatik, 15 kapal menyeberangi terusan pada hari ia ditutup, membuatkan kesemuanya terperangkap di dalamnya selama 8 tahun.

Kapal-kapal tersebut berlayar dari Jerman Barat, Sweden, Amerika Syarikat, United Kingdom, Perancis, Poland, Bulgaria dan Czechoslovakia.

Tidak dapat keluar, para kru setiap kapal mengikat kapal ke kapal lain, membentuk sebuah pulau kecil.

Walaupun dengan kewarganegaraan yang berbeza, kru-kru ini membina masyarakat bersama dengan perkhidmatan gereja, kelab sosial dan juga pejabat pos. Malah, mereka juga mengadakan Sukan Olimpik sendiri pada tahun 1968.

Di tengah-tengah perairan yang dipertikaikan dan zon konflik, dunia luar telah mengabaikan mereka.

Tetapi pada dasarnya mereka telah menubuhkan negara kecil mereka sendiri, sebuah negara bandar terapung di mana mereka boleh hidup dengan peraturan mereka sendiri.

Selama 8 tahun mereka selamat dalam situasi yang tidak mempunyai undang-undang ini. Dan apabila angin yang meniup menutupi kapal-kapal ini dengan pasir, ia dikenali sebagai Armada Kuning.

Tetapi pada tahun 1975, Israel telah mengembalikan tanah yang hilang ini kepada Mesir dan terusan itu dibuka semula.

Selama bertahun-tahun terkandas, hanya dua kapal mampu berlayar ke pulang iaitu kapal Jerman, Münsterland dan Nordwind.

Kapal-kapal itu tiba di Jerman pada bulan Mei, disambut oleh orang ramai yang bersorak.

Sudah tentu, tempat tanpa undang-undang ini tidak lagi wujud, sejak tahun 1975. Namun, kami sertakan kisah ini dalam senarai ini kerana ia terlalu menarik untuk tidak berbuat demikian.

Ia adalah salah satu kisah hidup yang paling luar biasa dari sejarah manusia, tetapi sebahagian besarnya telah dilupakan.


Negara Mana Yang Memiliki Senjata Nuklear Dan Apa Yang Sudah Dihasilkan?

Di awal usia nuklear, Amerika Syarikat berharap dapat mengekalkan monopoli terhadap senjata barunya, tetapi rahsia dan teknologi untuk membuat senjata nuklear tidak lama kemudian telah tersebar.

Amerika Syarikat melakukan letupan ujian nuklear pertama pada bulan Julai 1945 dan menjatuhkan dua bom atom di bandar Hiroshima dan Nagasaki pada bulan Ogos 1945.

Hanya empat tahun kemudian, Kesatuan Soviet menjalankan letupan ujian nuklear pertamanya, diikuti oleh United Kingdom pada tahun 1952, Perancis pada tahun 1960 dan China pada tahun 1964.

Mencari untuk mencegah serangan senjata nuklear daripada terus berkembang, Amerika Syarikat dan negara-negara yang berfikiran seperti itu melakukan rundingan Perjanjian Non-Proliferasi (NPT) atau Perjanjian Pencegahan Penularan pada tahun 1968 dan Perjanjian Pengesahan Ujian Nuklear Komprehensif (CTBT) pada tahun 1996.

India, Israel, dan Pakistan tidak pernah menandatangani NPT dan memiliki senjata nuklear. Iraq memulakan program nuklear rahsia di bawah pemerintahan Saddam Hussein sebelum 1991 Perang Teluk Parsi.

Korea Utara mengumumkan pengundurannya dari NPT pada Januari 2003 dan telah menguji peranti nuklear sejak itu.

Iran dan Libya telah mengejar aktiviti nuklear rahsia yang melanggar syarat perjanjian dan Syria pula disyaki telah melakukan perkara yang sama.

Namun, kejayaan pencegahan penularan nuklear melebihi kegagalan dan ramalan yang dirasai beberapa dekad lalu bahawa dunia akan menjadi rumah bagi berpuluh-puluh negara bersenjata dengan senjata nuklear tidak berlaku.

Ketika mana NPT disimpulkan, stok simpanan nuklear kedua-dua negara Amerika Syarikat dan Kesatuan Soviet atau Rusia mencecah puluhan ribu.

Bermula pada tahun 1970-an, pemimpin A.S. dan Soviet / Rusia merundingkan satu siri perjanjian kawalan dan inisiatif kawalan senjata dua hala yang terhad, serta kemudian membantu mengurangkan saiz senjata nuklear mereka.

Hari ini, Amerika Syarikat dan Rusia masing-masing mengatur kedudukan kira-kira 1,400 kepala peledak strategik pada beberapa ratus pengebom dan peluru berpandu dan memodenkan sistem penyampaian nuklear mereka.

China, India, dan Pakistan semuanya mengejar sistem pelantar peluru berpandu balistik dan sistem penghantaran nuklear pelayaran berasaskan laut.

Di samping itu, Pakistan telah menurunkan penggunaan senjata nuklear dengan membangunkan keupayaan senjata nuklear taktikal untuk mengatasi ancaman ketenteraan konvensional India.

Korea Utara pula meneruskan usaha nuklearnya dengan melanggar ikrar untuk tidak melakukan aktiviti nuklear.

Negara senjata nuklear (NWS) adalah lima negara terdiri daripada China, Perancis, Rusia, United Kingdom dan Amerika Syarikat yang secara rasmi diiktiraf memiliki senjata nuklear oleh NPT.

Perjanjian ini mengesahkan senjata nuklear negara-negara ini, tetapi menetapkan mereka tidak sepatutnya membina dan menyelenggarakan senjata sebegitu untuk selama-lamanya.

Pada tahun 2000, NWS telah komited kepada usaha yang tegas untuk menyelesaikan penghapusan senjata nuklear mereka.

Oleh kerana sifat rahsia yang mana kebanyakan kerajaan lakukan terhadap maklumat mengenai senjata nuklear mereka, kebanyakan angka di bawah adalah anggaran terbaik setiap pemilikan nuklear oleh negara-negara ini.

Februari 2018 Deklarasi START baru: 1,444 kepala peledak strategik yang dikerahkan pada 527 peluru berpandu balistik antara benua (ICBM), peluru berpandu balistik yang dilancarkan kapal selam (SLBM) dan pengebom strategik.

Persekutuan Saintis Amerika (FAS) menganggarkan kira-kira 4,350 kepala peledak dan 2,500 peluru berpandu yang telah siap beroperasi dengan jumlah kira-kira 6,850 kepala peledak, pada awal tahun 2018.

Kira-kira 120 kepala peledak strategik, di mana tidak lebih daripada 40 orang ditugaskan di laut dalam kapal selam peluru berpandu balistik nuklear pada bila-bila masa.

United Kingdom mempunyai sejumlah empat kapal selam peluru berpandu balistik. Jumlah simpanan simpanan dianggarkan sehingga 215 kepala peledak.

Deklarasi New START Februari 2018: 1,350 kepala peledak nuklear strategik yang dikerahkan ke atas 652 peluru berpandu balistik antara benua (ICBM), peluru berpandu balistik yang dilancarkan kapal selam (SLBM) dan pengebom strategik.

FAS menganggarkan kira-kira 4,000 kepala peledak dan 2,550 kepala peledak yang telah bersara untuk sejumlah 6,550 kepala peledak pada Februari 2018.

Anggaran senjata berikut adalah berdasarkan jumlah bahan fisil (sangat kaya uranium dan plutonium) yang mana dianggarkan telah dihasilkan oleh setiap negara.

Bahan fisil adalah unsur utama untuk membuat senjata nuklear. India dan Israel dipercayai menggunakan plutonium dalam senjata mereka, sementara Pakistan dianggap menggunakan uranium yang diperkaya. Anggaran adalah seperti berikut:

2. Israel: Dianggarkan 80 kepala peledak nuklear, dengan bahan fisil sehingga 200.

Sebelum pelaksanaan Pelan Tindakan Komprehensif Bersama, Iran melakukan program pengayaan uranium dan projek-projek lain yang membekalkannya dengan keupayaan untuk menghasilkan bahan fisil gred bom dan membangunkan senjata nuklear, jika ia memilih untuk berbuat demikian.

Program pengayaan uranium Iran berterusan, tetapi ia terhad dan dipantau oleh perjanjian nuklear. Sebaliknya, Korea Utara mempunyai bahan untuk menghasilkan sebilangan kecil senjata nuklear, mengumumkan penarikannya dari NPT dan menguji peranti nuklear.

Ketidakpastian berterusan mengenai berapa banyak peranti nuklear tambahan Korea Utara telah dipasang melebihi yang telah diuji.

Pada bulan September 2005, Pyongyang komited untuk mengabaikan semua senjata nuklear dan program nuklear sedia ada.


Sejarah di Sebalik Penciptaan 9 Logo Jenama Terkenal Dunia

Logo adalah lambang kepada sesuatu jenama. Ia biasanya mentakrifkan tentang apa yang diperjuangkan syarikat itu dan bagaimana pengguna boleh mengaitkan diri mereka dengan jenama tersebut. Ada sesetengah syarikat sanggup menghabiskan sejumlah wang yang besar dalam rekaan logo mereka supaya dapat memiliki logo yang unik agar nampak menonjol berbanding pesaing mereka.

Namun, tahukah anda sejarah mengenai beberapa logo jenama terkenal dunia ini yang selalu kita lihat? Berikut adalah beberapa daripada logo yang menjadi lambang kepada jenama terkenal dunia dan sejarah di sebalik penciptaannya yang jarang diketahui ramai.

Bagi kebanyakan pengguna komputer, anda pasti pernah menggunakan perisian VLC Media Player untuk menonton filem. Perisian terkenal ini menggunakan kon trafik sebagai logo mereka. Namun, tidak ramai tahu mengapakah perisian ini menggunakan kon trafik yang dilihat tidak ada kena mengena dengan nama atau ciri-ciri perisian itu.

Perisian ini sebenarnya dicipta oleh Persatuan Pelajar Rangkaian Ecole Centrale dari ViaRézo Association. Mereka sering keluar minum bersama sehingga mabuk dan pulang dengan kon trafik yang dicuri mereka.

Mereka mencuri banyak kon trafik sehingga mempunyai koleksi kon trafik sendiri. Apabila mereka mula membangunkan perisian VideoLAN yang kemudian ditukar nama kepada VLC Media Player, mereka menjadikan kon trafik ini sebagai logo mereka.

Pada awalnya, Domino's Pizza dikenali dengan nama DomiNick's, sebuah kedai pizza kecil yang dibeli oleh Tom Monaghan dan abangnya James. Mereka secara bergilir-gilir menjaga kedai pizza itu tetapi James tidak mahu melepaskan kerja tetapnya sebagai seorang posmen. Dia kemudian menjual bahagiannya kepada adiknya, Tom.

Pada tahun 1965, Tom telah membeli dua lagi kedai pizza untuk meluaskan perniagaannya. Dia mahu ketiga-tiga kedai pizzanya itu mempunyai jenama yang sama tetapi pemilik asal DomiNick's melarangnya daripada menggunakan nama itu. Tom kemudian menamakan kedai pizzanya sebagai Domino's Pizza.

Memandangkan Tom hanya mempunyai 3 cawangan sahaja, dia meletakkan tiga titik pada logo jenama baru itu dan bercadang akan menambah setiap titik untuk cawangan barunya. Akan tetapi, rancangan itu tidak berjaya apabila perniagaannya berkembang dengan begitu pesat. Sekiranya dia meneruskan juga ideanya itu, Domino's Pizza kini mempunyai lebih daripada 13,000 titik pada logonya.

Logo Walt Disney ini dikenali oleh orang ramai di seluruh dunia pada semua peringkat umur. Pada asalnya, logo ini hanya memaparkan tulisan "Walt Disney" sahaja sebelum ditambahkan latar belakang istana padanya.

Ramai yang percaya logo asal itu adalah tandatangan kepada pemilik syarikat hiburan itu sendiri iaitu Walt Disney. Namun, hakikatnya ia adalah rekaan sekumpulan para pekerjanya. Ketika syarikat itu semakin berkembang, Walt tidak mempunyai masa untuk menandatangani kesemua surat peminat yang dihantarkan kepadanya.

Dia kemudian mengarahkan beberapa orang pekerjanya untuk melakukan tandatangan untuknya. Pada tahun 1940-an, satu tandatangan yang diolah pekerja-pekerjanya menjadi begitu terkenal sehingga dijadikan logo syarikat itu. Malah, Walt Disney sendiri sukar untuk meniru "tandatangannya" sendiri.

Syarikat Ericsson telah menamakan teknologi revolusi mereka sebagai "Bluetooth" diinspirasikan oleh Raja Harald Bluetooh iaitu pemerintah Denmark antara tahun 958 hingga 986 Masihi. Semasa pemerintahannya, raja itu memperkenalkan agama Kristian di Denmark dan Norway sehingga menjadi penyumbang kepada penyatuan pelbagai kaum di bawah satu pemerintahan.

Analogi ini diambil oleh Ericsson kerana teknologi tanpa wayar mereka juga membolehkan penyatuan pelbagai peranti untuk berkomunikasi dengan lebih mudah. Manakala bagi logo Bluetooth itu pula, mereka menggunakan gabungan pengenalan diri Raja Harald Bluetooth itu dalam abjad lama Scandinavia iaitu ᚼ (Hagall) dan ᛒ (Bjarkan).

Bagi penggemar kereta sport, Ferrari merupakan salah satu jenama yang begitu gah sekali. Begitu juga dengan logo kuda berdiri yang menjadi lambang kepada pengeluar kereta berkuasa tinggi dari Itali itu.

Apa yang tidak ketahui ramai, logo kuda itu pada asalnya digunakan untuk oleh seorang juruterbang terhebat Pasukan Tentera Udara Itali iaitu Count Francesco Baracca. Dia yang terkorban semasa Perang Dunia Pertama itu mempunyai rekod 34 kali menang ketika berhadapan satu lawan satu dengan musuh dan banyak lagi kemenangan secara berpasukan.

Apabila pemilik Ferrari iaitu Enzo Ferrari bertemu dengan orang tua Francesco, ibunya mencadangkan agar Enzo menggunakan simbol kuda Francesco pada kereta keluaran syarikatnya agar membawa tuah. Hanya 12 tahun kemudian barulah Enzo Ferrari menggunakan logo kuda itu pada kereta Scuderia di perlumbaan SPA 24 Jam pada tahun 1932 dan Ferrari telah menjuarai perlumbaan tersebut. Sejak itu, lambang kuda itu kekal menjadi logo Ferrari.

Terdapat pelbagai kisah di sebalik logo Apple ini. Antara kisah yang dipercayai ramai adalah logo Apple direka sebagai penghargaan kepada Alan Turing, seorang pakar matematik dan sains yang ideanya membawa kepada penciptaan komputer dan AI. Alan Turing berasa malu dengan homoseksualitinya dan telah membunuh diri dengan memakan epal yang disaluti sianida pada tahun 1954. Disebabkan itu logo Apple juga mempunyai kesan gigitan. Ada juga pihak mendakwa bahawa Alan memakan epal beracun itu tanpa disengajakan.

Namun, pada tahun 2009, satu temubual CreativeBits bersama pereka logo Apple iaitu Rob Janoff, telah menafikan semua mitos yang berlegar mengenai logo itu. Janoff mendakwa bahawa kesan gigitan pada buah epal itu hanya untuk tujuan skala sahaja. Ini kerana pada skala yang lebih kecil, logo epal tanpa gigitan akan kelihatan seakan-akan buah ceri. Mereka menambah kesan gigitan itu supaya ia masih kelihatan seperti sebuah epal berbanding ceri walaupun bersaiz kecil.

Baskin-Robbins merupakan salah satu jenama aiskrim paling terkenal di seluruh dunia. Jenama itu mula dicipta apabila dua peniaga aiskrim iaitu Burt's Ice Cream milik Burt Baskin dan Snowbird Ice Cream milik Irv Robbins bergabung. Setelah bergabung, satu agensi pengiklanan iaitu Carson-Roberts telah memberi cadangan agar Baskin-Robbins menghasilkan 31 perisa aiskrim supada pelanggan dapat merasai satu perisa setiap hari selama sebulan.

Pada awalnya, logo asal Baskin-Robbins meletakkan nombor itu berasingan dengan nama syarikat itu tetapi setelah mengubah semula logo mereka pada tahun 2007, mereka telah memasukkan nombor 31 itu pada huruf "B dan R" yang menjadi singkatan nama syarikat itu.

Ketika dua beradik Richard dan Maurice McDonald memutuskan untuk menaik taraf restoran burger mereka, mereka telah mengupah Stanley Clark Meston sebagai pereka bangunan baru mereka itu. Richard McDonald kemudian membuat lakaran dua gerbang separa bulatan yang difikirnya akan menarik perhatian orang ramai yang melalui restorannya itu.

Arkitek Meston kemudiannya mengubah lakaran itu menjadi tiang melengkung berwarna emas setinggi 25 kaki, dengan lampu neon meneranginya. Jika dilihat daripada sudut tertentu, dua gerbang emas itu kelihatan seakan huruf "M". Apabila Ray Kroc mengambil alih perniagaan itu pada tahun 1961, rekaan gerbang emas yang unik itu telah dimasukkan menjadi logo korporat restoran itu. Maka, lahirlah logo yang menjadi ikon terkenal di seluruh dunia itu.

Logo Swoosh syarikat pakaian dan alatan sukan terkenal Nike yang melambangkan Dewi Kemenangan Greek itu sebenarnya direka oleh seorang pelajar rekaan untuk bayaran sebanyak RM 140. Logo Swoosh itu direka oleh Carolyn Davidson ketika dia sedang menuntut di Portland State University dalam bidang Rekaan Grafik. Salah seorang pengasas Nike iaitu Phil Knight pada ketika itu adalah seorang guru perakaunan yang mengajar di situ.

Phil terdengar bahawa Carolyn ingin mencari wang saku yang lebih bagi membiayai yuran kelas lukisan minyaknya. Phil kemudian menawarkan Carolyn untuk mencipta logo bagi syarikat barunya dengan bayaran sebanyak RM 8 sejam. Carolyn telah menghasilkan beberapa rekaan tetapi logo Swoosh yang kita kenali hari inilah yang menjadi pilihan.

Carolyn telah dibayar RM 140 kerana dia menghabiskan masa 17.5 jam untuk menghasilkan logo tersebut walaupun dia mendakwa dia sebenarnya menggunakan masa yang lebih. Pada September 1983, Phil Knight telah menghadiahkan satu cincin emas berbentuk Swoosh dan bertatahkan berlian. Phil juga memberikan sebahagian saham Nike yang dirahsiakan jumlahnya sebagai tanda terima kasihnya kepada Carolyn.


8 Harta dan Koleksi Peribadi Milik Vladimir Putin yang Sangat Mahal

Menurut sumber, pendapatan Presiden Rusia, Vladimir Putin, adalah sekitar 9 juta ruble Rusia atau RM562,842 setahun. Asetnya yang diisytiharkan secara rasmi seolah-olah terdiri daripada sebidang tanah kecil, apartmen, dan garaj.

Namun, kita semua tahu bahawa Putin adalah antara Presiden yang paling kaya di dunia dengan harta yang tidak terhitung banyaknya dan gaya hidup beliau yang mewah adalah bukti segala-galanya.

iluminasi.com kongsikan 8 perkara paling mahal dan "rare" milik Vladimir Putin.

Bagi semua perbelanjaan berbilion-bilion dolar yang mencurigakan yang dituduh terhadap Vladimir Putin, para pengkritik mempunyai lebih tertarik dengan tandas emas lagenda miliknya.

Pengkiritik Putin yakin dan mendakwa bahawa tandas itu bernilai RM313,000. Ia bukanlah diperbuat daripada emas padat namun ia masih tersangat mahal bagi tempat untuk membuang najis.

Menurut penerbitan Russia, Vlad the Lad (gelaran kepada Putin yang digunakan oleh tabloid British) lebih sukakan sut buatan Itali yang mencecah harga RM21,000 setiap satu.

Nilai itu adalah hampir sama dengan pendapatan tahunan purata pepopulasi Rusia. Beliau terutamanya menyukai sut berjenama Brioni yang telah menghasilkan sut golongan elit Eropah selama berabad-abad lamanya.

Jenama itu melambangkan wang, kuasa dan kejayaan yang memenangi hati dari kalangan para CEO, bintang filem dan pelbagai pemimpin dunia.

Sebentuk jam tangan A. Lange & Söhne sahaja sudah boleh mencecah harga RM2.08 juta atau lebih daripada tiga tahun gaji tahunan Vladimir Putin.

Namun seorang penentang kuat Putin telah memeriksa foto-foto Presiden Rusia ini dan menyimpulkan bahawa koleksi jam tangan Putin bernilai sekitar RM2.86 juta.

Anggaran lain mencecah ke angka RM4 juta. Nampaknya Putin percaya akan kepentingan autokrat yang berjaya untuk kelihatan hebat dan tepat waktu.

Amat jarang untuk melihat Putin tanpa sesuatu yang mengagumkan di pergelangan tangannya. Dan di hadapan pihak media, Putin gemar memberikan jam "murah" nya yang bernilai kira-kira RM62,500 kepada kanak-kanak dan para pekerja.

Satu anggaran luar biasa meletakkan koleksi kereta Putin pada 700 buah, termasuk Bentleys vintaj dan pelbagai supercar dari Lamborghini kepada Ferrari.

Putin menggunakan Mercedes S-Class Limousine berperisai untuk tujuan perjapanan perniagaan yang berharga RM1.04 juta. Kereta ini boleh bergerak dengan kelajuan 80 kilometer sejam sejauh 32 kilometer dalam keadaann tayarnya pecah.

Khabar angin memaklumkan bahawa kerajaan Rusia telah membelanjakan RM200 juta dalam menghasilkan kereta "President" versi Rusia ini. (seperti milik Presiden Amerika Syarikat).

Kereta, jam tangan, dan sut mahal adalah "wang lebihan" sahaja bagi Vladimir Putin berbanding wang sebenar yang dibelanjakan untuk kapal layar, kapal terbang, dan hartanah mewah.

Kebanyakannya disyaki datang dari satu laporan terkenal tahun 2012 yang disusun oleh musuh politik khusus yang mengenal pasti koleksi empat kapal layar, masing-masing dibiayai oleh kerajaan.

Kapal layar Olympia dengan ukuran 57 meter bernilai RM146 juta milik Putin dihadiahkan oleh hartawan Rusia, Roman Abramovich. Dokumentari BBC mendakwa Putin meletakkan perbelanjaan kapal tersebut kepada kerajaan Rusia, walaupun ia adalah harta miliknya sendiri.

Kapal layar ini mempunyai 13 kabin yang boleh menampung 12 tetamu dan 14 anak kapal. Ia dianggarkan bernilai RM415 juta.

Tak cukup dengan itu, kapal ini didakwa mempunyai kolam terbesar yang pernah dihasilkan alam kapal layar. Persoalannya adalah bagaimana Putin membayarnya?

Mudah, apa yang harus beliau lakukan adalah menyimpan separuh gaji tahunannya selama 1,200 tahun.

Jet ini telah dikenalpasti sebagai versi Air Force One versi Rusia. Jet Ilyushin 96 ini dikatakan sebagai jet yang bertatahkan berlian dan bersalutkan emas hasil karya artisan Rusia dengan kos RM46 juta.

Tidak termasuk dengan kos-kos lain, harga keseluruhan jet ini dianggarkan bernilai RM2 bilion. The Daily Mail melaporkan bahawa terdapat 4 jet yang sama terbang secara serentak untuk menyamar dan melindungi jet sebenar yang dinaiki oleh Vladimir Putin.

Sudah tentu anda juga akan hidup seperti anak raja juga jika memiliki 4.5% daripada gergasi minyak Rusia, Gazprom, dan juga 37% daripada syarikat pembekal minyak, Surgutneftegaz.

Nilai permodalan pasaran kedua-dua syarikat ini pada tahun 2018 adalah RM241 bilion dan RM83 bilion.

Perbendaharaan Amerika Syarikat juga telah mengisytiharkan bahawa Vladimir Putin mempunyai pelaburan dalam komoditi pedagang besar, Gunvor dan mungkin mempunyai akses kepada dana-dananya.

Jadi, secara dasarnya, selain menggunakan wang rakyatnya untuk gaya hidupnya yang mewah, Putin juga mempunyai harta yang tak masuk akal.


Kisah Lelaki yang Mengalahkan 80 Askar Jerman Dengan Hanya Ketawa Pada WWII

Leonard A. Funk, seorang penduduk asli Pennsylvania barat yang mempunyai ketinggian kira-kira 5 kaki 5 inci dan seberat 63.5 kg ini adalah salah seorang askar payung terjun paling hebat yang pernah terbaik yang berkhidmat untuk Tentera Darat Amerika Syarikat.

Malah, dia juga merupakan salah seorang wira perang yang mempunyai kisah kemenangan paling aneh dan pelik semasa berlakunya Perang Dunia Kedua. Berikut adalah kisah pelik bagaimana Leonard Funk menjadi wira di medan perang.

Funk telah disenaraikan untuk menyertai pasukan tentera pada bulan Jun 1941. Pada mulanya, dia menyertai sekolah udara Tentera Amerika Syarikat secara suka rela dan akhirnya berjaya menyertai Company C, Infanteri Payung Terjun ke-508, Bahagian Penerbangan ke-82.

Perang Dunia Kedua meletus sejurus sahaja selepas Funk mendaftarkan diri untuk menyertai pasukan tentera. Namun, ketika itu dia sedang ditempatkan di England dan sehinggalah pada tahun 1944, barulah Funk benar-benar menyertai medan perperangan yang sebenar.

Pada hari perperangan bersejarah D-Day, dia telah dihantar ke Normandy bersama pasukan payung terjunnya dan mendarat lebih 65 km daripada pantai. Mereka telah bertempur selama lebih 10 hari sebelum berjaya menembusi pertahanan musuh dan bergabung semula dengan rejimen mereka.

Pada waktu itu, tiada seorang tentera pun dalam pasukan kecilnya itu yang terkorban atau hilang. Funk telah dianugerahkan pingat Bintang Perak untuk pencapaiannya itu selaku ketua.

Pada bulan September tahun yang sama juga dia telah diarahkan untuk melakukan terjunan di Holland semasa Operasi Taman Pasar sebagai salah satu percubaan gagal Tentera Amerika untuk menguasai jambatan-jambatan di Sungai Rhine untuk ke Jerman.

Ketika itu Funk sedang mengetuai pasukan rondaan seramai tiga orang dalam misi memusnah tiga senjata anti-pesawat Jerman bersaiz 20mm yang menembak para penerjun Amerika. Funk dan pasukan kecilnya itu berjaya memusnahkan semua senjata anti-pesawat itu serta membunuh 20 orang tentera Jerman, sekali lagi tanpa kehilangan nyawa ahli kumpulannya.

Selepas itu, Funk telah menerima anugerah Pingat Salib Cemerlang untuk kejayaan yang dikecapinya itu walaupun Tentera Amerika gagal menawan jambatan-jambatan di Sungai Rhine itu. Selepas kejayaan itu, ahli pasukan yang dipimpinnya mula memanggil Funk dengan gelaran "Napoleon".

Pada bulan Januari 1945, pasukan Funk telah ditugaskan ke Belgium untuk membantu menyekat kemaraan dan mencegah serangan Jerman semasa Pertempuran Bulge. Selepas hampir 25 km berarak dalam salji tebal, pasukan tentera Amerika itu telah kehilangan Pegawai eksekutifnya dan Funk telah mengambil alih kepimpinan pasukan itu.

Setelah gagal mengumpul pasukan infantri yang mencukupi untuk memecah kubu kuat Jerman, dia telah merekrut sekumpulan kerani pejabat yang bertugas dengan Tentera Amerika. Funk telah mengetuai sekumpulan 30 orang kerani ini melalui salji setinggi pinggang, melalui bahagian bawah medan pertempuran yang dihujani peluru dan mengelilingi kubu kuat Jerman itu.

Platun sementara yang dipimpin Funk itu akhirnya berjaya menawan kubu itu serta 30 orang tentera Jerman di dalamnya. Ketika itu, satu lagi unit tentera Amerika Syarikat pula berjaya menangkap sekitar 50 orang tentera Jerman. Kesemua tawanan perang itu ditempatkan di perkarangan sebuah rumah dan dikawal oleh empat orang tentera Amerika. Funk kemudian kembali semula ke medan perang.

Kemudiannya pada hari yang sama, setelah berhempas pulas menahan serangan musuh, Funk dan seorang lagi askar telah kembali ke tempat tawanan itu untuk memeriksa keadaan banduan dan empat orang pengawal itu. Apa yang tidak diketahui Funk ialah sekumpulan tentera German yang menyamar memakai pakaian tentera Amerika telah berjaya memperdaya pengawal dan sedang membebaskan 80 orang tawanan itu.

Funk dan seorang lagi askar bersamanya itu telah berjalan terus ke dalam laman yang menjadi tempat tawanan dikawal tanpa menyedari bahawa tentera Jerman sedang dibebaskan. Dengan tiba-tiba, salah seorang pegawai tentera Jerman telah meletakkan pistolnya di perut Funk.

Mungkin disebabkan tertekan atau sebahagian daripada tipu helahnya, Funk yang diacukan pistol pada perutnya oleh pegawai tentera Jerman itu mula ketawa. Semakin lama dia ketawa, semakin kelihatan marah pegawai Jerman itu. Ketika sedang marah, pegawai tentera Jerman itu menjerit dengan mengatakan sesuatu kepada Funk. Funk yang tidak memahami bahasa Jerman itu terus ketawa besar.

Keadaan itu membuatkan tentera Jerman lain turut kehairanan dan mungkin menganggap Funk sudah tidak siuman atau pasrah dengan nasibnya. Pada ketika itu jugalah Funk kelihatan seakan-akan sedang meletakkan submesingan Thompson miliknya sebagai tanda menyerah diri.

Tanpa diduga, Funk tidak menyerah diri sebaliknya menembak submesingannya itu ke arah pegawai Jerman di hadapannya itu. Tentera dan tawanan Jerman yang lain terkejut dengan keadaan itu dan segera ingin mencapai senjata api masing-masing untuk bertindak balas. Ketika itu Funk telah menjerit ke arah pasukannya untuk menembak semua tentera Jerman yang ada.

Dalam tempoh satu minit sahaja kekalutan itu berlaku, Funk dan pasukannya berjaya menembak mati 21 orang musuh, mencederakan 24 yang lain dan menawan semula saki-bakinya. Selepas tamat kejadian tembak menembak itu, Funk mengatakan itu adalah perkara paling bodoh yang pernah disaksikannya.

Ketika perperangan berakhir, Leonard Funk telah menerima banyak pingat penghormatan. Antaranya ialah Pingat Salib Cemerlang, Bintang Perak, Bintang Gangsa, Hati Ungu dan beberapa lagi pingat terkenal yang lain.

Pingat paling berharga yang diterima Funk ialah Dutch Militaire Willems Order (Kelas Kesatria ke-4) yang dikatakan sama tarafnya dengan British Victoria dan Medal of Honor. Pingat itu telah diberikan oleh Presiden Harry Truman di White House.

Leonard Funk akhirnya bersara daripada Angkatan Tentera Amerika Syarikat selepas perang dan akhirnya menjadi Ketua Daerah Pittsburgh bagi Pentadbiran Tentera Veteran. Dia meninggal dunia pada tahun 1992 dan dikebumikan di Tanah Perkuburan Arlington.


8 Negara Yang Bakal Lenyap Dari Muka Bumi Dalam Masa Terdekat

Tidak ada negara bangsa, tidak kira betapa kuatnya ekonomi mereka, tidak kira betapa bersatu padanya, dapat bertahan selama-selamanya.

Semua negara akhirnya akan lenyap dari muka Bumi. Sesetengahnya akan hilang dengan perlahan-perlahan manakala yang lain akan musnah dengan tiba-tiba.

Dan terdapat kemungkinan beberapa negara akan "pupus" dalam sepuluh tahun akan datang.

Pelbagai faktor yang rumit menyumbang kepada berlakunya keruntuhan sesebuah negara dan jika ia tidak ditangani dengan pantas, maka bak kata orang Barat, "the end is near".

iluminasi.com kongsikan 8 buah negara yang mungkin akan lenyap dalam masa 10 tahun akan datang.

Lesotho adalah negara monarki mutlak terakhir di Afrika. Ia adalah sebuah negara kecil yang dikelilingi oleh Afrika Selatan.

Raja mereka pada dasarnya adalah gila, sehingga Lesotho telah lama menjadi negara miskin.

Tetapi baru-baru ini ia menjadi semakin buruk sehinggakan rakyat Lesotho sedang mencari jalan keluar.

Satu kempen di negara ini memohon Afrika Selatan untuk menyerang Lesotho membuatkan ia tidak akan wujud sebagai negara merdeka.

Raja monarki akan digulingkan dan ia akan menjadi sebuah wilayah Afrika Selatan.

Sokongan untuk kempen berkembang pesat kerana jangka hayat di Lesotho telah jatuh ke 34 tahun.

Di kawasan bandar, kira-kira 50% wanita Lesotho dijangkiti HIV dan angka ini terus meningkat.

Dengan ini, kerajaan Afrika Selatan boleh menyerang pada bila-bila masa sahaja.

Selama 24 tahun, Libya diperintah oleh Kolonel Gaddafi. Tetapi pada tahun 2011 dia terbunuh dalam kebangkitan negara Arab.

Sejak itu, Libya telah menjadi negara retak dengan kawasan yang berbeza yang dipegang oleh kumpulan pelampau yang berbeza.

Masalahnya bermula apabila kerajaan baru Libya gagal menghapuskan semua kumpulan yang lain yang semakin "lapar".

Jadi negara itu terjebak dalam perang saudara dengan pantas. Situasi adalah jauh lebih baik ketika Gaddafi memegang kuasa.

Malah, Barrack Obama telah memberitahu bahawa ketidaksediaan untuk menghadapi era pasca pasca-Gaddafi adalah kesilapan terbesarnya.

Dan secara jujurnya, Libya tidak lagi menjadi negara sebuah negara sebenar.

Ia telah dibahagikan kepada 3 negara yang berlainan, tetapi ia masih diiktiraf sebagai satu negara.

Hanya masa yang akan menentukan untuk PBB menyedari bahawa Libya tidak lagi wujud sejak 2014.

Bagi yang tak tahu, United Kingdom adalah gabungan empat buah negara iaitu England, Scotland, Wales, dan Ireland Utara.

Sekiranya mana-mana negara ini meninggalkan kesatuan itu, ia akan menjadi satu masalah besar. Tetapi jika Scotland atau England meninggalkan United Kingdom, maka kesatuan atau negara ini akan lenyap.

Pada tahun 2017, rakyat Scotland mengundi menentang negara mereka daripada keluar United Kingdom. Tetapi kerajaan Scotland mahukan kemerdekaan sepenuhnya.

Oleh itu, ia tidak mustahil bagi Scotland untuk meninggalkan kesatuan ini satu hari nanti dan jika ia berlaku, United Kingdom tak akan dapat bertahan.

Korea Utara adalah berbeza dari negara-negara lain dalam senarai ini atas alasan yang jelas.

Terlalu banyak sekatan dikenakan ke atas Korea Utara sehinggakan kerajaan mereka tidak mampu memberi makan kepada kebanyakan penduduknya.

Ia adalah antara negara yang paling miskin di dunia dan diburukkan lagi oleh program senjata nuklear mereka yang mahal.

Terdapat tiga perkara yang mungkin akan berlaku pada Korea Utara.

Yang pertama adalah kerajaan mereka runtuh dan masyarakat berpecah sehingga ia bersatu semula dengan Korea Selatan.

Yang kedua ialah mereka cuba menyerang Korea Selatan, dalam hal ini kita akan melihat hasil yang serupa.

Yang ketiga adalah bahawa Korea Utara benar-benar menjadi negeri naungan oleh China dan menjadi wilayah China.

Dalam ketiga-tiga kebarangkalian ini, yang terakhir adalah yang paling munasabah untuk berlaku.

Sama seperti Libya, Syria telah berada dalam keadaan perang saudara sejak kebangkitan dunia Arab.

Tetapi diktator Syria tidak digulingkan dan masih menguasai 40% daripada tanah negara ini dan 66% daripada penduduknya.

Yang lain dikawal oleh pemberontak Syria, orang Kurdi atau ISIS.

Ia adalah konflik yang paling dahsyat pada abad ke-21 yang pernah berlaku dan tidak kelihatan seperti akan berakhir dalam masa terdekat.

Syria mungkin tidak akan pernah bersatu semula kerana pembahagian etnik dalam negara ini.

Orang-orang Kurdi mahukan sebuah negara merdeka di Utara-Syria dan secara dasarnya, itulah yang dimiliki mereka ketika ini.

Apa yang kita kenal sekarang sebagai Syria pada mulanya dicipta sebagai tanah jajahan di empayar Perancis, bukan sebagai sebuah negara merdeka. Jadi itulah sebabnya pembahagian etnik begitu jelas kelihatan.

Pada tahun 2008, Kosovo menjadi negara merdeka. Sehingga ke saat itu, ia merupakan negeri naungan PBB kerana tidak dapat beroperasi sebagai sebuah negara.

Dan sebelum itu Kosovo adalah sebahagian daripada Serbia, tetapi telah berpisah dari Serbia dalam perang saudara yang kejam.

Hari ini Kosovo adalah negara yang sangat lemah, dengan ekonomi kecil yang masih dalam pemulihan dari perang dan dengan institusi mereka tidak dihormati.

Agak tidak masuk akal bagi Kosovo untuk wujud sebagai sebuah negara. 92% daripada penduduknya adalah etnik Albania dan mereka berkongsi sempadan dengan Albania.

Penyelesaian yang jelas adalah dengan Albania menyerap Kosovo dan agak mengejutkan kerana perkara ini masih belum berlaku.

Perdana menteri Albania secara terbuka menyatakan bahawa penyatuan kedua-dua negara tidak dapat dielakkan.

Disebabkan peningkatan paras laut, keseluruhan pulau ini berisiko untuk lenyap sepenuhnya. Maldives akan mula lenyap, diikuti dengan Micronesia.

Negara pulau Kiribati adalah rumah kepada seratus ribu orang penduduk. Tetapi pulau-pulau mereka ini mula hilang dan mereka perlu mencari rumah baru.

Jadi kerajaan mereka sedang merancang untuk memindahkan mereka ke Fiji. Fiji juga sebuah negara pulau, jadi mungkin ia bukan rancangan terbaik.

Kesatuan Eropah pada asasnya adalah sebuah negara federalis yang sama dengan Amerika Syarikat.

Ia mempunyai bendera sendiri, sistem undang-undang sendiri untuk menguatkuasakan undang-undang sendiri, ia diwakili dalam G20 dan tidak lama lagi mempunyai tentera sendiri.

Dengan semua perkara ini, ia boleh dipanggil sebagai sebuah negara. Tetapi ia adalah sebuah negara yang sedang dalam kesulitan. Di seluruh benua ini kita melihat peningkatan gerakan Anti Kesatuan.

Pendapat umum keanggotaan Kesatuan jatuh di kebanyakan negara anggota dan Great Britain tidak lama lagi akan meninggalkan kesatuan itu.

Ini akan menjadi tamparan hebat bagi kesatuan ini, yang mungkin akan menjadi inspirasi kepada ahli-ahli lain untuk turut keluar. Dilihatkan agak sukar bagi Kesatuan Eropah untuk bertahan dalam 10 tahun akan datang.


5 Pedang Dan Pisau Bersejarah Paling Mahal Di Dunia

Setiap tahun, berpuluh-puluh juta Ringgit dibelanjakan di acara lelongan untuk membeli segala-galanya bermula dari kereta hinggalah kepada senjata.

Dalam banyak kes, berjuta-juta Ringgi dibelanjakan hanya untuk satu item.

Pedang adalah senjata yang tidak banyak digunakan dalam zaman kontemporari, kecuali dalam dunia seni mempertahankan diri dan sebagai simbolik untuk cabang-cabang ketenteraan tertentu di seluruh dunia.

Walaupun sudah ditelan zaman, namun nilai pedang-pedang ini tidak hilang di mata pengumpul seni dan barangan antik. iluminasi.com kongsikan 5 pedang paling mahal pernah dijual dalam sejarah.

Jika kita mengira pedang mana paling mahal di dunia berdasarkan saiz dan berat, pedang atau lebih tepat pisau ini sudah pasti menjadi pemenangnya.

Walaupun harga jualannya iaitu RM8.8 juta jauh lebih rendah daripada pedang termahal di dunia di kedudukan pertama senarai ini, namun ia lebih bernilai bagi setiap gram berbanding yang lain.

Apa yang menarik tentang pisau ini adalah hakikat bahawa usianya yang tidak terlalu tua. Pisau ini dibuat pada tahun 1966 oleh salah seorang pembuat pisau paling hebat dalam sejarah, Buster Warenski.

Ia tidak selalunya mengenai betapa besarnya saiz sesuatu produk. Ketukangan dan keseimbangan pedang ini adalah sangat luar biasa.

Pedang milik Shah Jahan, salah seorang daripada maharaja terbesar dalam sejarah kerajaan Mughal, yang mencapai puncaknya antara tahun 1627 dan 1657.

Reka bentuk elegen pedang ini mencirikan bilah perak dan dihiasi dengan emas. Sejak ia ditemui, pedang ini telah dijual sebanyak 5 kali, dengan penjualan terakhir mencapai nilai RM13.8 juta.

Pedang ini mempunyai sejarah yang kaya dan anda perlu menjadi kaya untuk memilikinya. Tiada apa yang murah apabila ia melibatkan artifak kuno.

Apabila melibatkan sejarah ke Nasrid, pedang "Ear Dagger" ini mungkin merupakan sumbangan paling eksklusif yang pernah dibuat.

Pedang ketiga termahal di dunia ini berasal dari Afrika Utara. Walaupun kesederhanaan pedang ini agak jelas, namun usia dan keunikan pedang ini menambah nilainya yang tinggi.

Pemegangnya diperbuat daripada cakera yang diratakan yang bertentangan antara satu sama lain yang menyerupai sepasang telinga, memberikan nama pedang ini.

Menurut sejarah, orang Sepanyol menggunakan senjata ini pada abad ke-15 dan ke-16. Pedang ini dijual dalam satu lelongan pada tahun 2010 dengan harga RM25 juta.

Rujukan kepada nama Napoleon Bonaparte sahaja sudah menambahkan nilai kepada karya seni yang indah ini. Apa yang menakjubkan adalah jumlah artisan yang ramai yang menyumbang kepada penghasilan pedang ini satu ketika dahulu.

Pedang yang dikatakan milik maharaja Perancis ini adalah pedang kedua paling mahal di dunia, yang dijual dalam acara lelongan dengan harga RM27.2 juta.

Pedang ini berusia lebih daripada 200 tahun dan reka bentuknya agak mewah. Kedua-dua bahagian pedang dan sarungnya direka dengan rumit dan dibuat dengan tangan dengan butiran terperinci yang menakjubkan.

Pemegang pedang ini bertatahkan emas. Satu lagi perkara menarik adalah dakwaan bahawa Napoleon benar-benar menggunakan pedang ini semasa pertempuran.

Sehingga kini, pedang abad ke-18 ini diiktiraf sebagai pedang paling mahal di dunia. Ia pada asalnya dijual dengan harga RM23 juta dan dua tahun pada tahun 2008, ia dijual dengan harga RM32 juta.

Pedang ini dihasilkan ketika zaman pemerintahan Qianlong antara tahun 1736 hingga 1795. Reka bentuk hitam berbentuk "S" dilengkapi dengan pemegang diperbuat daripada jed dan bilah yang dihiasi dengan emas, tembaga dan perak bertatahkan.

Seperti yang anda boleh bayangkan, banyak kerja pemeliharaan yang dilakukan terhadap pedang tersebut untuk memastikan ia kekal bertahan.

Bukan sahaja harga yang tersangat mahal ini disumbang oleh pedang ini yang jarang ditemui, kualiti dan pertukangannya yang dipaparkan serta logam berharga juga memainkan peranan penting dalam memperkuat nilai pedang termahal di dunia ini.


Kizhi Pogost : Bangunan Kayu Tanpa Paku Tertinggi di Dunia dan Berusia 300 Tahun

Apabila membina sesebuah struktur kayu, paku adalah salah satu unsur paling penting. Paku bertindak sebagai pengikat dan mengukuhkan pelbagai bahagian struktur kayu yang dibina. Namun, salah satu gereja kayu tertinggi di dunia ini dibina tanpa menggunakan sebatang paku pun.

Kizhi Pogost adalah gereja kayu yang dibina tanpa menggunakan sebatang paku pun seperti yang biasa dilakukan pada zaman kuno mengikut tradisi di Rusia. Gereja ini merupakan salah satu contoh terbaik pertukangan Rusia pada zaman pertengahan.

Kizhi Pogost adalah sebuah tapak bersejarah abad ke-17 yang terletak di Pulau Kizhi, Rusia. Kizhi Pogost terdiri daripada dua buah bangunan utama iaitu The Church of the Transfiguration dan The Church of the Intercession serta sebuah menara loceng. Bangunan kayu tertinggi ini termasuk dalam senarai sebagai Tapak Warisan Dunia UNESCO pada tahun 1990.

Pulau Kizhi ini terletak di Republik Karelia di Tasik Onega. Kedua-dua gereja berpagar yang dibina di sini bertujuan untuk memisahkan tanah suci di situ dari dunia luar. Pada tahun 1950-an, pagar bangunan itu telah dibina semula dan digantikan dengan struktur log sepanjang 300 meter yang dibina di atas asas batu yang tinggi.

Menara locengnya pula yang juga dikenali sebagai belfry, dibina setinggi 30 meter. Menara loceng gereja yang asal telah rosak dan dibina semula pada tahun 1862. Bingkai kayu menara itu yang berbentuk segi empat terdiri daripada 3 bilik yang menempatkan bilik perantaraan, tangga dan stor. Seperti juga gereja di situ, menara loceng itu juga dibina sepenuhnya menggunakan kayu.

Setelah dinamakan sebagai Tapak Warisan Dunia pada tahun 1990, bangunan ini diiktiraf pula sebagai Warisan Kebudayaan Rusia pada tahun 1993. Selama bertahun-tahun sejak pertengahan abad ke-20, Pulau Kizhi telah menjadi muzium terbuka bagi bangunan bersejarahnya.

Walaupun monumen bersejarah dalam Kizhi Pogost kekal pada kedudukan asalnya, banyak lagi monumen bersejarah yang lain telah dibawa masuk ke pulau itu. Secara keseluruhannya, pulau ini menawarkan pelbagai pengalaman yang mengagumkan dan membuatkan anda berasa berada pada zaman purba Rusia yang elegan.

Bangunan yang mempamirkan kehebatan pertukangan tradisi Rusia ini dibuat daripada gabungan kayu pine, spruce dan juga aspen. Bahagian teras bangunan ini menggunakan kayu balak bulat Scots Pine. Saiz balak yang digunakan adalah kira-kira 30 cm diameter dan 3 hingga 5 meter panjang.

Beribu-ribu batang kayu balak dibawa daripada tanah besar untuk kegunaan pembinaan di pulau ini dan ia mungkin agak mencabar dari segi logistik pada masa itu. Struktur bangunan itu tidak menggunakan sebarang paku sebaliknya menggunakan kayu yang bersambung. Bagi kubah-kubahnya pula, beratus-ratus jubin kayu berbentuk berlian digunakan.

Jubin kayu ini kemudian dilapiskan bersama-sama untuk membentuk struktur seperti sebuah mentol. Pembina bangunan ini telah membangunkan 22 buah kubah pelbagai saiz untuk Church of the Transfiguration. Ia semestinya suatu kerja yang amat sukar pada waktu itu. Manakala 9 kubah yang dibina pada Church of the Intercession pula begitu mengagumkan.

Legenda mengatakan bahawa pembina utama bangunan ini telah melemparkan kapaknya ke tasik berhampiran setelah selesai membina Kizhi Pogost dan berkata bahawa tidak ada dan tidak akan pernah ada bangunan lain yang akan menandingi bangunan binaannya itu. Kata-katanya itu seakan-akan menjadi kenyataan.

Daripada semua struktur bangunan Kizhi Pogost ini, Church of the Transfiguration adalah yang paling luar biasa. Gereja itu tidak mempunyai alat pemanas dan dikenali sebagai "Gereja Musim Panas". Tiada aktiviti yang dijalankan di Church of the Transfiguration ini pada musim sejuk.

Altar untuk gereja itu pertama kalinya dihasilkan dan diletakkan di situ pada 6 Jun 1714, lebih kurang 150 tahun sebelum gereja itu terbakar akibat disambar kilat dan dibina semula. Tiada sebarang rekod yang ditemui mengenai pembina bangunan bersejarah lagi unik ini. Menurut cerita, pembina bangunan ini menggunakan sebilah kapak yang sama untuk membina keseluruhan bangunan kayu ini.

Sepanjang 300 tahun terbinanya bangunan kayu ini, monumen bersejarah Kizhi Pogost telah melalui pelbagai proses baik pulih. Dinding-dinding gereja telah dipasang dengan penutup perlindungan pada abad ke-19. Kini, kubah-kubah di sini juga dipasang dengan kepingan logam bagi tujuan penjagaan. Walau bagaimanapun, keindahan dan keunikan bangunan ini tidak pernah gagal untuk membuatkan para pengunjung berasa kagum.

Kerja membaik pulih sekali lagi dilakukan pada tahun 1940-an dan pada kali ini, dia kembali kepada penampilan asalnya. Antara tahun 1980 hingg 1983 pula, rangka besi dipasangkan di dalam Church of the Transfiguration. Banyak elemen hiasan dalam seperti ikonostasis (lukisan atau ukiran keagamaan) yang telah dikeluarkan. Walaupun pengubahsuaian dan pembinaan semula sering dilakukan, Kizhi Pogost masih berjaya mengekalkan sejumlah besar keasliannya hingga hari ini.


6 Sumbangan Yang Dilakukan Oleh Diktator 'Kejam' Di Seluruh Dunia

Sejarah manusia dipenuhi dengan diktator jahat yang memerintah melalui ketakutan dan keganasan, satu bencana kepada rakyat mereka dan negara-negara lain.

Namun, seperti jam yang rosak yang menunjukkan waktu yang tepat dua kali sehari, sesetengah diktator tetap memberikan sumbangan yang baik kepada negara dan rakyat.

iluminasi.com kongsikan 6 sumbangan yang dilakukan oleh diktator kejam di seluruh dunia.

Apa lagi yang hendak dikatakan mengenai Genghis Khan yang belum pernah disebutkan mengenai wabak bubonic?

Meletus diri dari padang rumput Mongol, pasukannya melintasi Eurasia dan memusnahkan empayar purba serta membunuh kira-kira 40 juta orang (sekitar 11% daripada populasi global).

Menurut Julia Pongratz dari Institut Carnegie For Science, penyembelihan oleh Genghis mengeluarkan 700 juta tan karbon dari atmosfera.

Memang benar, Genghis Khan membunuh begitu ramai orang sehinggakan memberikan kesan kepada pengeluaran karbon di Bumi.

Tetapi Genghis bukan sekadar diktator gila yang mahu merosakkan tetapi berniat untuk membina sebuah negara Mongol.

Pada tahun 1208, beliau menangkap seorang penulis Uygur yang bernama Tatar-Tonga, yang mengadaptasikan abjad Uygur untuk mencipta abjad pertama untuk menulis bahasa Mongolia.

Genghis juga mencipta kod undang-undang dan menerapkannya di seluruh empayarnya. Lebih mengagumkan, Genghis menegaskan bahawa undang-undang ini perlu diguna pakai untuk dirinya sendiri dan juga subjeknya.

Di dunia di mana monarki dianggap lebih tinggi daripada undang-undang, ini merupakan langkah yang luar biasa namun ia telah tidak lagi digunapakai oleh pewaris takhtanya.

Genghis juga menjadikan abang angkatnya sebagai hakim tertinggi dan menggalakkannya untuk menyimpan rekod semua keputusan undang-undang.

Beliau memberikan kebebasan beragama kepada semua orang di dalam empayarnya dan memberikan status pengecualian cukai ke tempat ibadat.

Genghis terkenal sebagai seorang yang sangat sukakan kerohanian, sering berdoa sebelum berkempen dan gemar membincangkan tentang agama dan falsafah dengan para sarjana seperti Tao Qiu Chuji.

Muammar Gaddafi mengambil alih kuasa dalam rampasan yang tidak berdarah pada tahun 1969.

Sayangnya, sepanjang tempoh dalam kuasanya melibatkan banyak pertumpahan darah. Libya menjadi negara polis dengan mimpi buruk, di mana musuh-musuh rejim itu sering dipenjarakan dan dibunuh.

Malah, dengan melarikan diri ke luar negara juga tidak membantu kerana Gaddafi terkenal dengan menghantar pembunuh untuk memburu pembangkang Libya yang tinggal di luar negara.

Beliau juga penyokong keganasan yang bersemangat. Yang paling terkenal adalah ejen-ejen Libya disalahkan di atas pengeboman Pan Am Flight 103, yang meletup di Lockerbie di Scotland, membunuh 270 orang.

Pada tahun 2011, Gaddafi digulingkan dengan begitu kejam, meninggalkan sebuah negara yang dilanda perang saudara. Jadi, apakah sumbangan yang dilakukan oleh Gaddafi untuk rakyat Libya?

Di bawah kepimpinannya, Libya telah mendapat pendidikan percuma, penjagaan kesihatan, dan elektrik, serta perumahan dan pengangkutan bersubsidi.

Sebaliknya, Libya adalah negara yang berjumlah 6 juta orang dan pendapatan minyak tahunan RM134 bilion, namun terdapat 30% pengangguran dan kemiskinan yang meluas.

Dalam konteks ini, program-program sosial Gaddafi kelihatan kurang seperti kemurahan hati kerajaan dan lebih kepada menanggung keperluan minimum untuk menenangkan penduduk sementara golongan elit mengaut berbilion-bilion dolar.

Tetapi Gaddafi sekurang-kurangnya boleh berbangga dengan satu projek yang benar-benar memberi kesan mendalam.

Libya adalah salah satu negara paling kering di dunia, yang bergantung kepada hujan yang jarang di sepanjang pantai, akuifer bawah tanah dan projek penyahgaraman yang mahal.

Apabila Gaddafi mengambil alih kuasa pada tahun 1969, banyak akuifer pantai telah tercemar oleh air laut.

Bandar Benghazi hampir tanpa air minuman. Oleh itu, Gaddafi telah membangunkan Projek Sungai Besar Manusia, sebuah rancangan besar untuk mengepam air dari akuifer gergasi di selatan terpencil ke utara negara ini.

Dua fasa pertama projek itu siap pada tahun 90-an, membawa bekalan air segar ke 70% penduduk Libya. Ini memerlukan rangkaian 1,300 telaga dan 5,000 kilometer paip.

Sistem ini mampu mengepam 5 juta meter padu air sehari dan akuifer cukup besar untuk membekalkan air untuk 1,000 tahun akan datang.

Terdapat rancangan untuk memperluaskan sistem dalam menjadikan padang pasir hijau hijau dan mewujudkan ladang besar di kawasan yang tidak produktif sebelum ini.

Walau bagaimanapun, kerja-kerja menjadi perlahan pada tahun 90-an disebabkan sekatan yang dikenakan selepas pengeboman Lockerbie dan berhenti sepenuhnya semasa perang saudara Libya pada tahun 2011, ketika pengeboman NATO memusnahkan kilang utama.

Setelah mengambil alih kuasa pada tahun 1959, Fidel Castro mengubah Cuba kepada negara diktator satu parti, memaksa puluhan rakyatnya menjadi buangan, membunuh sejumlah pembangkang dan menghumban ramai orang ke dalam penjara.

Amnesty International dan Human Rights Watch menggambarkan kerajaannya sebagai salah satu penyalahguna hak asasi manusia yang paling buruk dalam sejarah.

Walaupun peraturan Castro sangat kejam dan menyedihkan, beliau boleh berbangga dengan beberapa pencapaian lain.

Sebagai contoh, Amerika Syarikat dan Cuba mempunyai jangka hayat yang hampir sama, walaupun AS menghabiskan 20 kali lebih banyak per kapita dalam penjagaan kesihatan.

Ini boleh dikaitkan dengan sistem penjagaan kesihatan kebangsaan yang disediakan oleh Castro, yang menyaksikan kejayaan besar walaupun separuh daripada doktor Cuba telah melarikan diri dari negara itu dengan segera selepas beliau mengambil kuasa.

Pada tahun 1959, hampir seperempat penduduk dewasa Cuba tidak buta huruf. Hari ini, buta huruf dewasa hampir tidak wujud di negara ini.

Selepas revolusi, rejim Castro memberikan tanah kepada petani yang tidak mempunyai tanah, mencipta perumahan baru untuk menggantikan kawasan setinggan dan memperkenalkan sistem pendidikan sejagat.

Cuba juga melakukan tugas yang baik dalam persediaan menghadapi bencana taufan.

Seorang kapten dilantik di setiap blok di Cuba untuk membantu dengan pemindahan yang mana adalah wajib, manakala bas kerajaan dan trak membawa orang ke tempat perlindungan yang ditetapkan.

Dan hasilnya menjadi bukti apabila Hurricane Gustav melanda Cuba di mana tiada seorang pun yang terkorban.

Taufan yang sama kemudian membunuh 26 orang di Louisiana, menyebabkan diplomat AS Wayne Smith menyimpulkan bahawa terdapat banyak perkara yang Amerika Syarikat boleh pelajari dari sistem tindak balas taufan Cuba.

Wira kepada sesetengah orang dan syaitan bagi yang lain, Napoleon Bonarparte mengetuai Perancis melalui beberapa konflik berdarah di Eropah sejak Perang Tiga Puluh Tahun.

Dianggarkan 2 juta orang mati sebagai kesan langsung daripada peperangannya, sementara satu juta penduduk awam terkorban secara tidak langsung dalam kempen-kempen tersebut.

Pertempuran itu sangat kejam di Sepanyol, di mana pasukan Napoleon menjalankan pembunuhan meluas terhadap mereka yang disyaki sebagai tentera gerila.

Walaupun dengan kekejaman yang dilakukan, Napoleon sekurang-kurangnya seorang yang gemar dengan prinsip pencerahan.

Sebagai contoh, beliau mempromosikan sistem undang-undang yang dikenali sebagai Kod Napoleon, yang kini dianggap sebagai salah satu dokumen paling berpengaruh dalam sejarah dunia.

Kod ini memupuk prinsip bahawa semua warganegara lelaki harus dipertimbangkan dengan saksama, tanpa keistimewaan kelas keturunan dan menggariskan hak dan kewajipan rakyat dalam masyarakat.

Kod ini juga mewujudkan kebebasan beragama dan menjamin bahawa kerajaan menghormati harta persendirian. Variasi kod akhirnya diterima pakai oleh kebanyakan negara di Eropah dan Amerika Selatan serta juga merupakan pengaruh besar bagi para reformis di Asia.

Walau bagaimanapun, kod itu mempunyai kelemahannya. Antara lain, ia memutuskan bahawa wanita tidak boleh berkongsi hak yang sama, tetapi harus dianggap sebagai golongan bawahan kepada suami mereka.

Aspek kod ini diperjuangkan oleh para penggerak hak wanita awal di seluruh dunia.

Di bawah rejim pimpinan Muhammad Zia-ul-Haq, penganiayaan negara adalah perkara biasa, dengan sasaran terutamanya terhadap wanita, penentang politik dan golongan minoriti.

Satu contoh penting ialah layanannya terhadap mazhab Ahmadiyah, yang mana aktiviti penyembahan mereka dianggap sebagai satu jenayah dan sering dijatuhi hukuman mati kerana melanggar undang-undang penghujatan.

Namun, Zia-ul-Haq telah menyelia pertumbuhan ekonomi Pakistan secara berterusan. Semasa beliau berkhidmat dari tahun 1977 hingga 1988, pertumbuhan purata KDNK meningkat kepada 6% setahun, pendapatan pertanian meningkat sebanyak 4% setahun dan pengeluaran menyaksikan pertumbuhan 9% setahun.

Sebahagian daripada ini adalah disebabkan oleh liberalisasi ekonomi yang menggalakkan pertumbuhan sektor swasta. Beberapa industri awam juga diberi denasionalisasi di mana bank adalah industri yang menikmati pengecualian ketara.

Beliau juga menggalakkan perdagangan bebas. Berikutan kematiannya dalam nahas kapal terbang pada tahun 1988, berjuta-juta orang hadir dalam perarakan pengebumiannya, memuji beliau sebagai "Muslim yang hebat."

Rafael Trujillo berkuasa pada tahun 1930 dan memerintah Republik Dominica dengan "tangan besi" sehingga dia dibunuh pada tahun 1961.

Seperti semua diktator dalam senarai ini, Trujillo adalah salah seorang daripada pemimpin terburuk dunia yang wujud dalam sejarah.

Pasukannya menyeksa dan membunuh sesiapa saahaja yang menentangnya, membuang mayat ke dalam laut menjadi makanan kepada ikan jerung.

Pada tahun 1937, beliau mengarahkan pembunuhan kira-kira 20,000 orang Haiti yang tinggal di Republik Dominica. Samseng-samseng Trujillo mengembara merentasi sempadan, menuntut para petani untuk menyebut perkataan Sepanyol yang rumit iaitu "perejil" bermaksud "parsley".

Sesiapa yang dianggap mempunyai loghat Haiti dibunuh dengan serta-merta. Tidak mengejutkan, Trujillo adalah tidak popular, tetapi Republik Dominica melakukan sekurang-kurangnya melihat peningkatan dalam taraf hidup ketika zaman pemerintahannya.

Terdapat peningkatan dalam kebersihan di negara ini dan rejimnya membina hospital, jalan raya, dan sekolah.

Sudah tentu, pasti ada helah disebaliknya kerana Trujillo dan kroninya mengaut sebahagian besar daripada belanjawan kerja awam menerusi sogokan dan penyelewengan.

Selain itu, Trujillo melunaskankjan semua hutang negara, mengekalkan mata wang yang stabil dan membina atau memperbaiki lapangan terbang serta bangunan awam.


Kelas Kumpulan Hirarki 'Angels' Menurut Ajaran Kristian

Sebagai seorang peminat permainan video, penulis tidak dapat lari daripada dihujani dengan elemen-elemen kepercayaan Kristian yang digunakan dalam pembangunan konsep-konsep yang digunakan dalam penceritaan.

Permainan video terkenal seperti 'Diablo' misalnya menggunakan watak-watak berupa 'angels' atau 'malaikat-malaikat' yang mempunyai bentuk fizikal serta membantu manusia melawan pengaruh kejahatan. Istilah-istilah yang digunakan juga amat unik serta menunjukkan betapa besarnya pengaruh agama Kristian, walaupun dalam perkara berbentuk hiburan sekalipun.

Penulis selalu tertanya-tanya dari mana datangnya asal-usul istilah-istilah yang disebutkan, kerana amat jelas berbeza pemahamannya dengan Islam dan apa yang orang Muslim percayai, jadi hari ini mari kita melihat serba sedikit berkenaan kepercayaan 'malaikat' menerusi perspektif agama Kristian. Kami pasti anda sudah biasa mendengar istilah-istilah ini disebutkan dalam filem, media dan pelbagai lagi saluran lain - sama ada anda sedar atau tidak.

Kepercayaan orang Kristian berkenaan kumpulan-kumpulan 'angels' ini banyak dipengaruhi oleh hasil tulisan seorang pakar teologi Kristian sekitar abad ke 5 atau 6, bernama Pseudo Dionysius. Buku tulisannya 'De Coelesti Hierarchia' dijadikan rujukan asas oleh pengamal ajaran Kristian dalam menterjemahkan berkenaan kumpulan-kumpulan 'angels.'

Menurut hasil tulisan beliau, semua 'angels' terletak dalam tiga hirarki yang dinamakan sebagai 'sphere' dengan setiap satu 'sphere' mempunyai tiga 'choir'. Ditulis berdasarkan catatan-catatan dalam 'New Testament', hasil tulisan Pseudo Dionysius ini menimbulkan perbincangan hangat berkenaan isi kandungannya kerana apa yang terkandung di dalamnya tidak mendapat pengesahan pihak-pihak berilmu pengetahuan.

Identiti sebenar penulisnya juga diragui sehingga kini, dengan gelaran 'Pseudo-Dionysius' yang digunakan menjadi pertikaian. Walau bagaimanapun banyak pihak bangkit mempertahankan karya ini, membolehkan kandungannya diterjemahkan ke dalam bahasa Latin sekitar abad ke 8 dan seterusnya menjadi bahan rujukan masyarakat Kristian, khasnya teknik ajaran 'scholasticism' yang diamalkan gereja sekitar tahun 1100 ke 1700 di Eropah.

Dalam hirarki pertama, Seraph atau Seraphim terletak pada kedudukan paling tinggi. Dipercayai sebagai makhluk yang mempunyai enam kepak, dengan dua menutupi wajah, dua menutupi kakinya dengan dua lagi digunakan untuk terbang dan berkeadaan sentiasa diliputi api. Seraph dikatakan makhluk yang paling dekat dengan Tuhan, sangat berkuasa dan kerap kali dipaparkan dalam media berikutan popularitinya. Seraphim bermakna 'pembawa api'.

Cherub atau Cherubim pula makhluk yang dipercayai mempunyai empat wajah - manusia, lembu, singa dan helang dengan empat sayap. Ditugaskan untuk melindungi takhta Tuhan dan pokok kehidupan, Cherub bermakna 'makhluk yang berilmu' ditugaskan untuk menyimpan rekod-rekod yang dipertanggungjawabkan ke atas mereka.

Thrones pula adalah makhluk yang menjadi simbol kepada keadilan dan penguasaan, berupa seperti dua tayar pedati yang disambungkan. Ajaran 'Nation of Islam' yang berpusat di Amerika Syarikat turut sama mempercayai fahaman ini, mengaitkan Thrones sebagai penyebab utama kemunculan objek-objek seperti piring terbang yang dikatakan dapat dilihat di langit.

Kelompok makhluk yang berada dalam 'sphere' kedua juga turut sama terbahagi kepada tiga choir. Choir pertama adalah Dominion yang ditugaskan menjaga dan mengawal 'angels' lain yang bekerja. Dominion digambarkan sebagai makhluk berupa seperti manusia yang mempunyai sayap berbulu pelepah.

Virtues adalah choir kedua dalam sphere kedua. Digelarkan sebagai 'The Shining Ones', tanggungjawab Virtues adalah untuk memberanikan keberanian kepada mana-mana manusia yang merasakan dirinya bertanggungjawab melawan kejahatan.

Powers adalah choir terakhir dalam sphere kedua, bertugas untuk mengawasi kuasa kejahatan dalam memastikan alam ini berkeadaan seimbang. Memainkan peranan sebagai pahlawan, Powers dipercayai adalah makhluk yang ditugaskan memenjarakan mana-mana semangat jahat.

'Angels' dalam sphere ketiga adalah mereka yang memberi panduan, melindungi dan memberikan petunjuk kepada manusia. 'Choir' pertama mewakili makhluk angels yang mengawal prinsip, digelarkan sebagai 'Principalities' yang diawasi oleh Dominion.

'Choir' kedua dalam kumpulan ini digelarkan sebagai 'archangel', bertanggungjawab menjadi pengantara di antara Tuhan dan manusia serta bertindak sebagai tentera dalam pertempuran di antara Syurga dan Neraka.

'Choir' terakhir dalam tingkat hirarki kepercayaan masyarakat Kristian berkenaan 'angels' ini adalah 'angels' sendiri yang ditugaskan untuk berada paling dekat dengan manusia, memenuhi keperluan serta memperkuatkan hati mereka semasa menghadapi dugaan.

Begitulah serba sedikit tentang fahaman 'angels' yang difahami oleh masyarakat Kristian, agak berbeza berbanding ajaran Islam yang tidak meletakkan sebarang kumpulan tertentu ke atas malaikat. Kepercayaan malaikat menurut Islam juga membezakan tanggungjawab setiap satu malaikat dengan satu tugasan masing-masing secara spesifik, tidak bercampur antara satu sama lain.

Walaupun begitu, wujud persamaan berkenaan ciri-ciri malaikat di antara ajaran Islam dan Kristian; malaikat mempunyai sayap, malaikat sentiasa bersama kita dan malaikat mempunyai kemampuan untuk bergerak di antara langit dan bumi secara mudah.